text:
Kaarangay:Politika
Sulod
An syahan nga Gobyerno
An una nga gubyirnu, ansya in baga han lidung, an una in butar, an masunod in butar han pagka-sunud sunud han lidung, an una magiging urhi an ikaduha magiging una (Mayur) an ikatulu magiging ikaduha, an ika-upat magiging ika-tulu, an sunud han urhi in ma-abante magiging liyano nga sibilyan hasta maging lidung ini.
Ngatanan nga mulupyu mag-sisirbi ha gubyirnu, parihu han pag-uma, takna takna lidung.
Kuntruladu an pupulasyun.
Pag-purok-purok
Kitaa an paghimu hit sukul ha pakli agrikultura, yana dupa naman an atun sukulan, tiruka ngatanan nga mulupyu han purok, duru-dugtunga an mga dupa, kun pirra hira ka mulupyu ansya man an pagtunga-tunga han gin-duru-dugtung nga dupa han ngatanan nga kada purok, ini an ira taramdan nga sukul.
Ha atubang nga purok u luyu nga purok, ansya man liwat an pa-agi, an makuha nga sukul nira han ngatanan nga dupa shan mulupyu, tututrungaun man san/han ira kadamu u kaguti ka-bu-ok, ansya man an ira ma-hihimu nga taramdan.
An taramdan nga sukul han una nga purok ngan taramdan man liwat nga sukul han ikaduha nga purok in pag-dudugtungun ngan tutungaun ha duha kay duha man la hira nga purok.
Pag-Bara-Baranggay/Pag-Ati-atigbang
Sugad man han una, an istandarti nga sukul han tagsa ka purok, ansya in ginduduru-dugtung nga gin tututrunga ha ira tagsa nga ihap, an ihap han ngatanan nga purok. An mahimu nga sukul nga kumon nga dupa ansya an sukul han baranggay / atigbang.
Pag-Gi-ansya ha pangumahan
An Departamento han Pagreporma han Pangumahan (Agraryu)
An Asimbliya in matudlok hin mga siyahan nga makaput/lingkud han departamento ha sakub han takna nga guinkasarabutan han asimbliya, ini in burubalyu han ngatanan nga mulupyu han guin sakupan han baryo.
Ini an mag-tutuhay han pagtungatunga han pan-hayupan ngan pangumahan. An una nga ma-uma ansya an tag-iya, ngan an duha nga saup an iya kabulig, may-ada hira magtatanum ngan mag-aani. Pagka-tapus han panguma an tag-iya in magiging usa nga saup ngan an saop nga usa magiging tag-iya, an usa nga parapanum ansiya liwat in magiging saup katugbang han anay tag-iya, an lugar han parapananum ansya in susudlan hin bag-o nga masulud han sikulo umhanon.
Kahuman liwat han pangumahan, an parapananum nga naging saop magiging tag-iya, ngan an tag-iya magiging saop tugbang han para pananum nga bag-o nga sulud nga naging saop, an tag-iya nga naging saop magiging para pangani tipagawas han sikulo para maka-sulud naman an ibba.
Kahuman han pangumahan an una nga tag-iya in magawas anay panguma, pagkatapos niya maging para pangani.
An Sentro han baryo.
Ini ansya an mag-susukul han siyahan nga makaput/malingkud han departamento, an syahan nga ma-lingkud ansya an hilapad an dangaw, daku an dupa, ngan hilaba an rapadapa nga mulupyu. An mga taga sentro nga syahan nga pinamili han asimbliya antis mag-burubalyu ansya an mag-tambuk nga mulupyu.
Mga ubos-nga-kaarangay
Ini nga kaarangay mayda han mga nasunod nga 16 nga mga ubos-nga-kaarangay, tikang hin 16 nga kabug-osan.
A
- ► Mga Argentino nga komunista (1 P)
C
- Mga Cubano nga politiko (1 K, 5 P)
M
- ► Mga Mangulo han Estados Unidos (44 P)
- ► Mga Mangulo han Indonesia (6 P)
- ► Mga Mangulo han Portugal (1 P)
- ► Mga Mangulo han Pilipinas (16 P)
P
- Politika ha Portugal (2 K)
- Politika han Irlanda (1 K)
- ► Mga Primer Ministro han Portugal (1 P)
S
- ► Mga Sugbong-Mangulo han Estados Unidos (48 P)
- ► Mga Sugbong-Mangulo han Pilipinas (14 P)
T
- ► Mga Taoiseach han Irlanda (2 P)
- ► Mga Thai nga monarka (3 P)
- Politika han Kanan Katawhan Republika han Tsina (1 K, 10 P)
W
- Mga Waraynon nga politiko (2 K, 6 P)
Mga pakli ha kaarangay nga "Politika"
An mga nasunod nga 200 ka mga pakli aada hini nga kaarangay, tikang hin 245 nga kabug-osan.(nahiuna nga pakli) (masunod nga pakli)
A
B
C
- John C. Calhoun
- Jimmy Carter
- Fidel Castro
- Aníbal Cavaco Silva
- Camilo Benso, Konde han Cavour
- Chen Shui-bian
- Dick Cheney
- Chiang Ching-kuo
- Chiang Kai-shek
- Jacques Chirac
- Cicerón
- Cleomenes I
- Grover Cleveland
- Bill Clinton
- George Clinton (sugbong-mangulo)
- Schuyler Colfax
- Louis, Grand Condé
- Calvin Coolidge
- Cristina Fernández de Kirchner
- Charles Curtis
D
G
H
J
K
L
M
- Ma Ying-jeou
- Diosdado Macapagal
- James Madison
- Maghirilom nga Kasahiran han Partido Komunista han Tsina
- Ramon Magsaysay
- Mahathir bin Mohamad
- Ayong Maliksi
- Nelson Mandela
- Mangulo han Estados Unidos
- Mangulo han Pilipinas
- Mao Zedong
- Serafin Marabut
- Ferdinand Marcos
- Imelda Marcos
- Thomas R. Marshall
- José Martí
- Karl Marx
- Tomáš Garrigue Masaryk
- Giuseppe Mazzini
- William McKinley
- Megawati Sukarnoputri
- François Mitterrand
- Walter Mondale
- James Monroe
- Levi P. Morton
- Étienne Mourrut
- José Mujica
- Luis Muñoz Rivera


c: text/html

text:
LEKSYON 6
Ano an Kapulsanan ha Pakig-upod ha mga Igkasi-Kristiano?
Kami nga mga Saksi ni Jehova regular nga natambong ha amon Kristiano nga mga katirok bisan pa han maraot nga klima o bisan kon kinahanglan kami magbaktas ha masirom nga kagurangan. Kay ano nga nangangalimbasog kami nga makig-upod ha amon igkasi-tumuroo bisan pa han mga kakurian han kinabuhi ngan kakapoy han adlaw-adlaw nga buruhaton?
Nakakaopay ito. Ha mga membro han kongregasyon, hi apostol Pablo nagsurat: “Magpinalandunganay an usa kag usa.” (Hebreo 10:24) Ini nga mga pulong nangangahulogan nga sadang naton kilalahon an usa kag usa. Salit nag-aaghat ini ha aton nga magin interesado ha iba. Pinaagi ha pagkilala han mga pamilya ha kongregasyon, nahibabaroan namon nga nalamposan han iba an mga kakurian nga pariho han amon, ngan nabubuligan kami nira nga maglampos liwat.
Pinaagi hito nagkakaada kita kasangkayan nga nagpapabilin. Ha amon mga katirok, an amon nakakaupod diri la basta kilala namon, kondi mga duok nga kasangkayan. Usahay, nagkakaada liwat kami desente nga mga kaliawan. Ano an kapulsanan hito? Mas napapabilhan namon an kada tagsa, ngan napaparig-on an amon gugma ha usa kag usa. Ngan kon may problema an amon kabugtoan, ginbubuligan namon dayon hira tungod kay nakultibar na namon an marig-on nga pagkamagsangkay. (Proberbios 17:17) Pinaagi ha pakig-upod ha ngatanan nga membro han kongregasyon, iginpapakita namon an pagtagad ha usa kag usa.—1 Korinto 12:25, 26.
Gin-aaghat namon kamo nga pilion sugad nga sangkay an nagbubuhat han kaburut-on han Dios. Makakabiling kamo hin sugad nga sangkay ha mga Saksi ni Jehova. Hinaot diri mo tugotan nga may makapugong ha imo ha pakigsangkay ha amon.
Kay ano nga mapulsanon an pagtambong ha mga katirok?
San-o ka puydi makatambong ha amon katirok?

robotstxt: allowed

filter: keep


text:
Kawayan (tanaman)
An kawayan (Iningles: bamboo) usa nga klase sin banwa. Daramo na klase an kawayan. An gikawayni, patong, bagakay, ug kabugawan pira la sa daramo na klase sin kawayan.
An ubod ha kawayan amo an gintatawag na dabong na usa na kilala na utanon sa kabisay'an.
Genus[igliwat | igliwat an pinagtikangan]
May ada lahos 10 na genera ngan maabot 1,450 species an kawayan. An patong an gidadagkui nga klase hin kawayan gamit ini pankatig ha baluto. An kabugawan dagko liwat nga klase ngan paborito na himuon mga bangko ug linkuran kay masarig. An bagakay naman an ginagamit pan'alad. An gikawayani an gamit ha parasaw.


text:
3 Juan
1 Tikang ha tigurang nga tawo, para ha hinigugma nga hi Gayo, nga akon gud hinigugma.
2 Hinigugma ko nga bugto, igin-aampo ko nga ha ngatanan nga butang padayon ka nga mag-uswag ngan magpahimulos hin maopay nga kahimsog, sugad la nga nag-uuswag an imo kalag.* 3 Kay daku gud an akon kalipay han inabot an kabugtoan ngan nagpamatuod mahitungod han kamatuoran nga aada ha imo, samtang nagpapadayon ka ha paglakat uyon ha kamatuoran. 4 Waray na ako mas maopay nga hinungdan ha pagpasalamat kay ha mabatian ko nga an akon mga anak padayon nga naglalakat uyon ha kamatuoran.
5 Hinigugma ko nga bugto, an imo pagkamatinumanon nakikita ha imo ginbubuhat ha kabugtoan, bisan kon diri mo hira kilala. 6 Ginpapamatud-an nira ha kongregasyon an imo gugma. Paglakat nira, alayon updi hira hin pipira ka distansya ha paagi nga makakalipay ha Dios. 7 Kay tungod han iya ngaran linakat hira basi magsangyaw, nga diri naglalaom hin bisan ano tikang ha mga tawo han mga nasud. 8 Salit kinahanglan magpakita kita hin pagkamaabiabihon ha sugad nga mga tawo, basi kita magin igkasi-magburuhat ha pagsuporta han kamatuoran.
9 Nagsurat ako ha kongregasyon, pero hi Diotrepes, nga karuyag magmayor-mayor ha ira, diri narespeto han bisan ano nga amon ginsisiring. 10 Salit kon makakada ako, isusumat ko an iya mga buhat, sugad han pagyinakan hin maraot ngan waray pulos mahitungod ha amon. Ngan tungod kay diri pa hiya kontento hito, diri niya ginrirespeto ngan ginkakarawat an kabugtoan, ngan an mga naruruyag pagkarawat ha ira iya ginpupugngan ngan ginpapaiwas ha kongregasyon.
11 Hinigugma ko nga bugto, ayaw pagsubad han maraot, lugod pagsubad han maopay. An nagbubuhat hin maopay tikang ha Dios. An nagbubuhat hin maraot waray makakita ha Dios. 12 Maopay gud an ginsisiring nira ngatanan mahitungod kan Demetrio ngan han kamatuoran mismo. Ha pagkamatuod, kami liwat nagtitestigo mahitungod ha iya, ngan maaram kamo nga totoo gud an amon pamatuod.
13 Damu pa an akon igsusumat ha imo, pero diri ko karuyag nga igsurat la ito gamit an pan-surat ngan tinta. 14 Kondi naglalaom ako nga ha diri mag-iiha makikita ko ikaw, ngan magkakaistorya kita.
Hinaot magkaada ka hin kamurayawan.
Nangungumusta ha imo an aton kasangkayan. Alayon ipaabot an akon pangumusta ha tagsa han mga kasangkayan.


text:
- Mayda impormasyon hini nga artikulo nga aada han
Iningles nga bersyon nga angay ighubad ha Winaray
Batakan:Distinguish
An Islamico nga Syudad han Marawi usa nga syahan nga klase nga
syudad ha
lalawigan han
Lanao del Sur ha
Pilipinas. Amo ini an kapital nga syudad han Lanao del Sur. It Syudad han Marawi ginsasapitan ha katundan han
Marantao ngan
Saguiaran, ha sinirangan han
Bubong ngan
Ditsaan Ramain, ug ha amihanan han
Kapai ngan
Saguiran, ngan ha salatan han
Linaw han Lanao. Mayda ini kahaluag nga 22.6 ka kwadrado nga kilometro.
Sumala han census han tuig
2000, it Syudad han Marawi mayda populasyon nga 131,090 ka tawo ha 20,375 nga mga panimalay. Ginbahin ini ha politika ha kasiaman kag unom (96) nga mga
baranggay. An ekonomiya han Syudad han Marawi nahabase ha kaurugan ha pag-uma ngan ha pag-export.
An alkalde o mayor han Syudad han Marawi tikang han Mayo 2004 amo hi Omar Solitario Ali.


text:
Istorya 5: Nagtikang an Kakurian
HA GAWAS han hardin han Eden, damu an nagin problema nira Adan ngan Eva. Kinahanglan magtrabaho hira hin maduruto basi makakaon. Imbes nga magrasa nga prutas an ira nakikita, tunukon nga mga tanom an aada ha palibot. Ini an nahitabo kanda Adan ngan Eva han waray hira sumugot ha Dios ngan han diri na hira sangkay Niya.
Kondi an maraot pa gud, hira Adan ngan Eva diri na mabubuhi ha kadayonan. Hinumdumi nga nagpahamangno an Dios nga mamamatay hira kon kumaon hira han bunga han usa nga kahoy. Oo, ha adlaw mismo nga kinaon hira, nagtikalagas hira ngan ha urhi namatay. Daku gud nga sayop nga waray hira mamati ha Dios!
Nagkaada mga anak hira Adan ngan Eva katapos hira pagawson han Dios ha hardin han Eden. Nangangahulogan ini nga an ira mga anak malalagas ngan mamamatay liwat.
Kon ginsunod nira Adan ngan Eva hi Jehova, malipayon unta hira ngan an ira mga anak. Malipayon unta hira nga magkikinabuhi ha kadayonan dinhi ha tuna. Waray unta malalagas, magkakasakit, ngan mamamatay.
Karuyag han Dios nga an mga tawo mabuhi nga malipayon ha kadayonan, ngan nagsaad Hiya nga maabot an panahon nga matutuman ito. Diri la magigin makaruruyag an bug-os nga tuna, kondi magigin mahimsog liwat an ngatanan nga tawo. Ngan magigin duok nga magsarangkay an ngatanan, ngan magigin sangkay hira han Dios.
Kondi hi Eva diri na sangkay han Dios. Salit nakurian hiya ha pagpanganak. Nauyon ka ba nga tungod kay waray hiya sumugot kan Jehova, nag-antos hiya hin damu nga kasakitan?
Damu an anak nga lalaki ngan babaye nira Adan ngan Eva. An ira suhag ginngaranan hin Kain. Ngan gintawag nira nga Abel an ira ikaduha nga anak. Maaram ka ba kon ano an nahitabo kanda Kain ngan Abel?
Genesis 3:16-23; 4:1, 2; Pahayag 21:3, 4.
Mga pakiana
- Ano an kahimtang nira Adan ngan Eva ha gawas han hardin han Eden?
- Ano an nagtikang mahitabo kanda Adan ngan Eva, ngan kay ano?
- Kay ano nga nalalagas ngan namamatay an mga anak nira Adan ngan Eva?
- Kon ginsunod nira Adan ngan Eva hi Jehova, ano unta an kahimtang nira ngan han ira mga anak?
- Ano nga kakurian an naeksperyensyahan ni Eva tungod kay waray hiya sumugot?
- Ano an ngaran han suhag ngan han ikaduha nga anak nira Adan ngan Eva?
- Hin-o an iba pa nga kabataan ha retrato?
Dugang nga mga pakiana
- Basaha an Genesis 3:16-23 ngan 4:1, 2.
Ano an epekto ha kinabuhi ni Adan han panhimaraot ha tuna? (Gen. 3:17-19; Roma 8:20, 22)
Kay ano nga angayan an ngaran nga Eva nga nangangahulogan, “Usa nga Buhi”? (Gen. 3:20)
Ha ano nga paagi iginpakita ni Jehova an konsiderasyon kanda Adan ngan Eva katapos nira makasala? (Gen. 3:7, 21)
- Basaha an Pahayag 21:3, 4.
Ano nga “daan nga mga butang” an karuyag mo nga mawara na?


text:
Ano an Imo Panhunahuna ha Biblia?
Para ha imo, ito ba . . .
libro nga hinimo la han tawo?
libro han mga susmatanon?
an Pulong han Dios?
KON ANO AN GINSISIRING HAN BIBLIA
“An ngatanan nga Kasuratan giniyahan han Dios.”—2 Timoteo 3:16, Bag-o nga Kalibotan nga Hubad han Kristiano Griego nga Kasuratan.
KON ANO AN KAPULSANAN HITO HA IMO
Naghahatag hin makakombinse nga baton ha importante nga mga pakiana ha kinabuhi.—Proberbios 2:1-5.
Masasarigan nga giya ha adlaw-adlaw nga pagkinabuhi.—Salmo 119:105.
Naghahatag hin tinuod nga paglaom para ha tidaraon.—Roma 15:4.
MASASARIGAN GUD BA NATON AN GINSISIRING HAN BIBLIA?
Oo, ha diri maminos tulo nga hinungdan:
Urusahon nga pagkauruyon. An Biblia iginsurat hin mga 40 ka tawo ha sulod hin sobra 1,600 ka tuig. Kadam-an ha ira an diri magkiriglala. Bisan pa hito, nagkakauruyon an mensahe han bug-os nga Biblia nga may usa nga nangunguna nga tema!
Tangkod nga mga parasurat. Kasagaran nga diri iginsusumat han sekular nga mga parasurat an mga kapakyasan han ira nasud. Ha kabaliktaran, tangkod nga iginsurat han mga parasurat han Biblia an ira mga sayop ngan an mga kapakyasan han ira nasud.—2 Kronikas 36:15, 16; Salmo 51:1-4.
Masasarigan nga tagna. Igintagna han Biblia an kabungkagan han kadaan nga syudad han Babilonya mga 200 ka tuig antes pa mahitabo ito. (Isaias 13:17-22) Iginsumat han Biblia diri la kon paonan-o bubungkagon an Babilonya, kondi pati an ngaran han magsasakop hito!—Isaias 45:1-3.
Damu pa nga tagna ha Biblia an natuman tubtob ha pinakagutiay nga detalye. Diri ba ito an malalaoman naton ha Pulong han Dios?—2 Pedro 1:21.
ALAYON HUNAHUNAA INI
Paonan-o makakabulig an Pulong han Dios nga magin mas maopay an imo pagkinabuhi?
Ginbabaton ito han Biblia ha ISAIAS 48:17, 18 ngan 2 TIMOTEO 3:16, 17.
Mahibaro hin Dugang
MAOPAY NGA SUMAT TIKANG HA DIOS!
Tikang Gud ba ha Dios an Maopay nga Sumat?
Paonan-o kita makakasiguro nga an Biblia tikang ha Dios?


text:
Imo ba ‘Hinigugma an Imo Igkasi-Tawo Sugad ha Imo Kalugaringon’?
“Higugmaa an imo igkasi-tawo sugad ha imo kalugaringon.” —MAT. 22:39.
KARANTAHON: 73, 36
1, 2. Paonan-o iginpapakita han Kasuratan an pagkaimportante han gugma?
GUGMA an nangunguna nga kalidad ni Jehova nga Dios. (1 Juan 4:16) An iya siyahan nga linarang amo hi Jesus, nga nakaupod niya ha langit hin binilyon nga katuigan ngan nahibaro han iya mahigugmaon nga mga paagi. (Col. 1:15) Ha bug-os nga kinabuhi ni Jesus, pati na an iya kinabuhi ha tuna, iya iginpakita nga nasasabtan gud niya kon mationan-o kamahigugmaon hi Jehova, ngan ginsusubad niya ito nga gugma. Salit, makakasiguro kita nga pirme magmamando hi Jehova ngan hi Jesus ha mahigugmaon nga paagi.
2 Han ginpakianhan hi Jesus kon ano an pinakaimportante nga sugo ha Balaud, hiya binaton: “‘Higugmaa hi Jehova nga imo Dios ha bug-os mo nga kasingkasing, ha bug-os mo nga kalag, ngan ha bug-os mo nga hunahuna.’ Ini an pinakaimportante ngan an siyahan nga sugo. An ikaduha amo ini: ‘Higugmaa an imo igkasi-tawo sugad ha imo kalugaringon.’”—Mat. 22:37-39.
3. Hin-o an aton “igkasi-tawo”?
3 Tigamni nga nagsiring hi Jesus nga an gugma ha igkasi-tawo ikaduha ha gugma kan Jehova. Iginpapakita hini nga importante gud an pagpakita hin gugma ha iba. Pero hin-o an aton “igkasi-tawo”? Kon inasaw-an kita, an aton padis an aton pinakaduok nga igkasi-tawo. Duok liwat ha aton an kabugtoan ha kongregasyon. Ngan igkasi-tawo liwat naton an mga nakakaistorya naton ha ministeryo. Paonan-o maipapakita an gugma ha igkasi-tawo han mga nagsisingba kan Jehova ngan nagsusunod han katutdoan han iya Anak?
HIGUGMAA AN IMO ASAWA O BANA
4. Kay ano nga mahimo maglampos an pag-asawa bisan kon diri hingpit an mga tawo?
4 Ginlarang ni Jehova hira Adan ngan Eva ngan gintig-ob sugad nga an siyahan nga mag-asawa. Katuyoan niya nga magkaada hira malipayon ngan nagpapadayon nga pag-asawa, ngan pun-on nira an tuna han ira mga anak. (Gen. 1:27, 28) Pero nadaot an siyahan nga pag-asawa tungod han ira pagrebelde ha pagkasoberano ni Jehova, ngan nagresulta ito ha sala ngan kamatayon han ngatanan nga tawo. (Roma 5:12) Kondi ginsusumatan kita han Kasuratan kon paonan-o magigin malampuson an pag-asawa. Mababasa dida hito an pinakamaopay nga sagdon ha pag-asawa tungod kay tikang ito kan Jehova, an nagpatikang han pag-asawa.—Basaha an 2 Timoteo 3:16, 17.
5. Mationan-o kaimportante an gugma ha pag-asawa?
5 Iginpapakita han Biblia nga importante an gugma basi magkaada malipayon nga relasyon. Aplikado gud ini ha pag-asawa. Ginhulagway ni apostol Pablo an tinuod nga gugma han hiya nagsiring: “An gugma nagpapasensya ngan buotan. An gugma diri nangangabugho, diri naghahambog, diri nagpapahitaas, diri nagawi hin diri desente, diri naghuhunahuna han kalugaringon la nga kaopayan, ngan diri madali masina. Diri ito nag-iihap han karat-an. Diri ito nalilipay ha pagkadiri-matadong, pero nalilipay ha kamatuoran. Nag-aantos ito han ngatanan nga butang, natuod han ngatanan nga butang, naglalaom han ngatanan nga butang, ngan nagpapailob han ngatanan nga butang. An gugma diri gud napapakyas.” (1 Cor. 13:4-8) An pagpamalandong ngan pag-aplikar hiton giniyahan nga mga pulong makakadugang gud han kalipay han mag-asawa.
6, 7. (a) Ano an ginsisiring han Biblia mahitungod ha pagkaulo? (b) Paonan-o sadang trataron han bana an iya asawa?
6 Labi nga importante an pagpakita hin gugma ha kahikayan han Dios ha pagkaulo. Hi Pablo nagsiring: “Karuyag ko hibaroan niyo nga an ulo han tagsa nga lalaki amo an Kristo; an ulo han babaye amo an lalaki; ngan an ulo han Kristo amo an Dios.” (1 Cor. 11:3) Pero an pagkaulo diri sadang ipakita ha dominante nga paagi. Pananglitan, iginpapakita ni Jehova an iya pagkaulo ha Kristo ha buotan ngan diri makikalugaringon nga paagi, salit nagpapasakop hi Jesus. Gin-aapresyar gud ni Jesus an mahigugmaon nga pagpakita han Dios han iya pagkaulo, kay hi Jesus nagsiring: “Hinigugma ko an Amay.” (Juan 14:31) Diri gud unta sugad hito an iya aabaton kon nagin mapintas o dominante hi Jehova ha iya.
7 Bisan kon an bana an ulo han asawa, ginsusugo hiya han Biblia nga ‘tagan hin dungog’ an iya asawa. (1 Ped. 3:7) Mahihimo niya ito pinaagi ha pagin mahunahunaon ha panginahanglan han iya asawa ngan pagsunod han iya mga suhestyon ha pipira nga butang. Ngani, an Biblia nasiring: “Mga bana, padayon nga higugmaa an iyo asawa, sugad la nga hinigugma han Kristo an kongregasyon ngan iginhatag an iya kalugaringon para hito.” (Efe. 5:25) Oo, ginhatag pa ngani ni Jesus an iya kinabuhi para ha iya mga sumurunod. Kon ginsusubad han bana an mahigugmaon nga pagkaulo ni Jesus, mas masayon para ha iya asawa nga higugmaon ngan respetuhon hiya ngan magpasakop ha iya.—Basaha an Tito 2:3-5.
HIGUGMAA AN KABUGTOAN
8. Paonan-o naton sadang tagdon an aton kabugtoan?
8 Ha bug-os nga tuna, minilyon an nagsisingba kan Jehova ngan nagpapasamwak han iya ngaran ngan katuyoan. Paonan-o naton sadang tagdon an aton kabugtoan? An Biblia nasiring: “Buhaton naton an maopay ha ngatanan, pero labi na gud ha mga kapariho naton hin pagtoo.” (Gal. 6:10; basaha an Roma 12:10.) Hi apostol Pedro nagsurat: “Yana nga ginputli na niyo an iyo mga kalag pinaagi han iyo pagkamasinugtanon ha kamatuoran nga tungod hito kamo may-ada minagburugto nga gugma nga diri-hipokrito, kinasingkasing nga maghigugmaay gud kamo ha usa kag usa.” Ginsidngan gihapon niya an iya mga igkasi-Kristiano: “Labaw ha ngatanan, magkaada kamo daku nga gugma ha usa kag usa.”—1 Ped. 1:22; 4:8.
9, 10. Kay ano nga nagkakaurosa an katawohan han Dios?
9 Tungod kay hinigugma gud naton an kabugtoan, naiiba an aton bug-os-kalibotan nga organisasyon. Dugang pa, tungod kay hinigugma naton hi Jehova ngan ginsusunod an iya mga balaud, gintatagan kita niya han pinakagamhanan nga pwersa ha uniberso, an iya baraan nga espiritu, o aktibo nga pwersa. Nabulig ini ha aton nga magkaada tinuod ngan nagkakaurosa nga internasyonal nga pagminagburugto.—Basaha an 1 Juan 4:20, 21.
10 Ginpabug-atan ni Pablo an pagkaimportante han pagpakita hin gugma ha kabugtoan, hiya nagsurat: “Isul-ot niyo an pagpalangga nga may kalooy, pagkabuotan, pagpaubos, pagkamalumo, ngan pagkapasensyoso. Padayon nga mag-inantosay ngan kinasingkasing nga magpinasayloay kamo bisan kon may hinungdan an usa ha pagreklamo kontra ha iba. Sugad la nga hi Jehova kinasingkasing nga nagpasaylo ha iyo, kinahanglan ito liwat an iyo buhaton. Pero labot hini ngatanan, isul-ot niyo an gugma, kay ini an hingpit nga bugkos han pagkaurosa.” (Col. 3:12-14) Mapasalamaton gud kita nga an gugma—“an hingpit nga bugkos han pagkaurosa”—makikita ha aton pagminagburugto, anoman an aton gintikangan o nasyonalidad!
11. Ano an pangirilal-an han organisasyon han Dios?
11 An tinuod nga gugma ngan pagkaurosa han mga surugoon ni Jehova nagpapakilala nga hira an nagbubuhat han tinuod nga pagsingba, kay hi Jesus nagsiring: “Tungod hini an ngatanan mahibabaro nga mga disipulo ko kamo, kon naghihigugmaay kamo.” (Juan 13:34, 35) Dugang pa, hi apostol Juan nagsurat: “An mga anak han Dios ngan an mga anak han Yawa nakikilala pinaagi hini nga kamatuoran: An tagsa nga diri nagbubuhat han katadongan diri tikang ha Dios, sugad man an diri nahigugma ha iya bugto. Kay an mensahe nga iyo nabatian tikang ha tinikangan amo ini: kinahanglan higugmaon naton an usa kag usa.” (1 Juan 3:10, 11) An gugma nga nagriresulta ha tinuod nga pagkaurosa nagpapakilala ha mga Saksi ni Jehova sugad nga tinuod nga mga sumurunod han Kristo, an mga ginagamit han Dios ha pagtuman han iya katuyoan nga maisangyaw an maopay nga sumat han Ginhadian ha bug-os nga tuna.—Mat. 24:14.
PAGTIROK HA “DAKU NGA GRUPO”
12, 13. Ano an ginbubuhat yana han “daku nga grupo,” ngan ano an hirani na gud nira maeksperyensyahan?
12 Kadam-an han mga surugoon ni Jehova bahin han “daku nga grupo, . . . tikang ha ngatanan nga nasud, tribo, katawohan, ngan pinulongan. Natindog hira ha atubangan han trono [han Dios] ngan ha atubangan han Kordero [nga hi Jesu-Kristo].” Hin-o hira? “Hira an nakatalwas ha daku nga kasakitan, ngan ira ginlabhan an ira hilaba nga bado ngan ginpabusag ito ha dugo han Kordero,” kay nagpapakita hira hin pagtoo ha halad-lukat ni Jesus. An mga kaapi han “daku nga grupo” nahigugma kan Jehova ngan ha iya Anak ngan “nagbubuhat hira hin sagrado nga pag-alagad ha [Dios] ha adlaw ngan gab-i.”—Pah. 7:9, 14, 15.
13 Diri mag-iiha, bubungkagon ni Jehova inin maraot nga kalibotan ha “daku nga kasakitan.” (Mat. 24:21; basaha an Jeremias 25:32, 33.) Pero tungod kay hinigugma niya an iya mga surugoon, tatalwason niya hira sugad nga grupo ngan gigiyahan ngadto ha bag-o nga kalibotan. Sugad han igintagna haros 2,000 ka tuig na an naglabay, “Papahiron [han Dios] an mga luha ha ira mga mata, ngan mawawara na an kamatayon, pati an kabido, pagtangis, ngan kasakit.” Hingyap mo ba nga magkinabuhi ha Paraiso diin “an daan nga mga butang naglabay na”?—Pah. 21:4.
14. Pira na an kadamu han daku nga grupo?
14 Han nagtikang an kataposan nga mga adlaw han 1914, gutiay la an surugoon ni Jehova ha bug-os nga kalibotan. Tungod han ira gugma ha igkasi-tawo ngan ha bulig han baraan nga espiritu han Dios, inin gutiay nga grupo han dinihogan nga mga Kristiano nagsangyaw han maopay nga sumat bisan pa han mga kakurian. Sugad nga resulta, gintitirok yana an daku nga grupo han katawohan nga may paglaom nga mabuhi ha tuna ha waray kataposan. Mga 8,000,000 na an mga Saksi ha sobra 115,400 nga kongregasyon ha bug-os nga kalibotan, ngan padayon kita nga nagdadamu. Pananglitan, sobra 275,500 an nabawtismohan sugad nga Saksi han 2014 nga tuig han pag-alagad—mga 5,300 kada semana.
15. Isaysay an kahaluag han naaabot yana han pagsangyaw nga buruhaton.
15 Makatirigamnan gud an kahaluag han naaabot han pagsangyaw nga buruhaton. An aton basado-ha-Biblia nga mga literatura iginpupublikar na ha sobra 700 nga yinaknan. An magasin nga An Barantayan an may pinakadamu nga naipapanaltag ha bug-os nga kalibotan. Sobra 52,000,000 nga kopya an gin-iimprinta kada bulan, ngan iginpupublikar ito ha 247 nga linggwahe. Ngan an libro nga aton ginagamit ha pag-aram ha Biblia nga Ano Gud ba an Igintututdo han Biblia? naihubad na ha sobra 250 nga linggwahe. Yana, sobra 200,000,000 nga kopya an naimprinta na.
16. Kay ano nga padayon nga nag-uuswag an organisasyon ni Jehova?
16 An daku nga pag-uswag nga nakikita naton yana resulta han aton pagtoo ha Dios ngan pagkarawat ha Biblia sugad nga iya giniyahan nga Pulong. (1 Tes. 2:13) Makatirigamnan gud an espirituwal nga pag-uswag han katawohan ni Jehova bisan pa han kangalas ngan pagkontra ni Satanas, an “dios hini nga sistema.”—2 Cor. 4:4.
IPAKITA PIRME AN GUGMA HA IBA
17, 18. Ano an ginlalaoman ni Jehova nga magigin pagtratar naton ha mga diri-tumuroo?
17 Ano an ginlalaoman ni Jehova nga magigin pagtratar han iya mga surugoon ha mga tawo nga diri nagsisingba ha iya? Ha aton pagsangyaw, iba-iba an reaksyon han mga tawo—may namamati, may-ada liwat nasisina. Pero anoman an ira reaksyon, ginsusunod naton an sagdon han Biblia. Ito nasiring: “Magin buotan kamo pirme ha iyo pagyakan, sugad hin gintitimplahan ito hin asin. Kon buhaton niyo ini, mahibabaro kamo kon paonan-o mabaton ha tagsa nga tawo.” (Col. 4:6) Kon gindidepensahan naton an aton gintotoohan, ginbubuhat naton ito “ha malumo nga paagi ngan may daku nga respeto” tungod kay hinigugma naton an aton igkasi-tawo.—1 Ped. 3:15.
18 Nagpapakita kita hin gugma ha aton igkasi-tawo bisan kon diri ginkakarawat an aton mensahe ngan nasisina an tagbalay. Ginsusubad naton hi Jesus: “Han gin-iinsulto hiya, waray hiya bumulos hin pag-insulto. Han nag-aantos hiya, waray hiya manarhog, lugod iginsarig niya an iya kalugaringon ha usa [hi Jehova] nga naghuhukom ha matadong nga paagi.” (1 Ped. 2:23) Kaupod man naton an kabugtoan o an mga diri Saksi, nagpapakita kita hin pagpaubos ngan gin-aaplikar ini nga sagdon: “Ayaw pagbulos hin maraot ha maraot o hin insulto ha insulto. Lugod, paghatag hin bendisyon ha iba.”—1 Ped. 3:8, 9.
19. Ano nga prinsipyo an iginhatag ni Jesus may kalabotan ha mga nakontra ha aton?
19 Pinaagi ha pagpabilin nga mapainubsanon, ginsusunod han katawohan ni Jehova an importante nga prinsipyo nga ginhatag ni Jesus. Ha iya Sermon ha Bukid, hiya nagsiring: “Hinbatian niyo an ginsiring: ‘Higugmaa an imo igkasi-tawo ngan kasinahi an imo kaaway.’ Pero ginsisidngan ko kamo: Padayon nga higugmaa an iyo kaaway ngan ig-ampo an nagtitimaraot ha iyo, basi mapamatud-an niyo nga mga anak kamo han iyo Amay nga aadto ha langit, kay iya ginpapasirang an adlaw ha magraot ngan mag-opay nga tawo ngan nagpapauran ha magtadong ngan diri-magtadong.” (Mat. 5:43-45) Oo, sugad nga mga surugoon han Dios, kinahanglan mahibaro kita nga ‘higugmaon an aton kaaway,’ anoman an ira pagtratar ha aton.
20. Paonan-o kita nahibaro nga maabot an panahon nga an tuna mapupuno han gugma ha Dios ngan ha igkasi-tawo? (Kitaa an retrato ha tinikangan hini nga artikulo.)
20 Ha ngatanan nga bahin han aton kinabuhi, kinahanglan ipakita naton ha aton disposisyon ngan buhat nga hinigugma naton hi Jehova ngan an aton igkasi-tawo. Pananglitan, bisan kon diri ginkakarawat han iba an mensahe han Ginhadian, nagpapakita kita ha ira hin gugma kon nagkikinahanglan hira hin bulig. Hi apostol Pablo nagsurat: “Ayaw kamo pangutang hin bisan ano ha bisan hin-o, gawas la han paghigugma ha usa kag usa, kay an nahigugma ha igkasi-tawo nakakatuman na han balaud. Kay an Balaud nga ‘Diri ka mag-adulteryo, Diri ka magpatay, Diri ka mangawat, Diri ka maipa,’ ngan an anoman nga iba pa nga sugo ginsumaryo ha sugad hini: ‘Higugmaa an imo igkasi-tawo sugad ha imo kalugaringon.’ An tawo nga may gugma diri nagbubuhat hin maraot ha igkasi-tawo; salit an gugma an katumanan han balaud.” (Roma 13:8-10) Hinin nagkakabahin-bahin, madarahog, ngan maraot nga kalibotan nga ginkukontrol ni Satanas, an katawohan han Dios nagpapakita hin tinuod nga gugma ha ira igkasi-tawo. (1 Juan 5:19) Sigurado nga mapupuno na hin gugma an kalibotan kon mawara na hi Satanas, an iya mga demonyo, ngan an magraot nga katawohan. Daku gud nga bendisyon kon umabot na an panahon nga an ngatanan nga umurukoy ha tuna nahigugma ha Dios ngan ha ira igkasi-tawo!


text:
AN BARANTAYAN Num. 5 2016 | Diin Ka Makakabiling hin Pagliaw?
Nagkikinahanglan kita hin pagliaw, labi na ha panahon han kakurian. Ini nga gowa naghihisgot kon paonan-o igintatagana han Dios an pagliaw kon naatubang kita hin mga problema ngan pagsari.
NANGUNGUNA NGA ARTIKULO
Nagkikinahanglan Kita Ngatanan hin Pagliaw
Diin ka makakabiling hin pagliaw kon naabat ka hin kasakit tungod ha kamatyi hin hinigugma o seryoso nga problema ha kahimsog, pag-asawa, o trabaho?
NANGUNGUNA NGA ARTIKULO
Kon Paonan-o Igintatagana han Dios an Pagliaw
Upat nga makukuhaan hin bulig han mga naatubang hin kasakit.
NANGUNGUNA NGA ARTIKULO
Pagliaw ha Panahon han Kakurian
Kon paonan-o nakakakarawat hin bulig an mga tawo ha panahon nga ginkikinahanglan gud nira ito.
SUBARA AN IRA PAGTOO
“An Pakiaway kan Jehova”
Kay ano nga napirde ni David hi Goliat? Ano nga leksyon an aton mahibabaroan tikang kan David?
Away Nira David Ngan Goliat—Nahitabo Gud ba Ito?
Ginruruhaduhaan han iba nga kritiko kon tinuod ba ini nga asoy. May basihan ba an ira pagruhaduha?
AN BIBLIA NAKAKAGBAG-O HAN KINABUHI
Madumot Ako Hadto Ngan Bayolente
Kay ano nga an usa nga bayolente nangalimbasog nga magbag-o?
Ano an Ginsisiring han Biblia?
Damu an ideya han mga tawo mahitungod ha Ginhadian han Dios. Pero ano gud an ginsisiring han Biblia mahitungod hito? Bangin mahipausa ka han ginsisiring hito.


text:
Elektronika
An elektronika amo an pag-aram han sulog hin kargado nga mga partikula ha dirudilain nga mga materyales sugad hin mga semikonduktor, mga resistor, mga induktor, mga capacitor, mga nano-structure, ngan mga valvola. An ngatanan nga kagamit hin elektronika nanginginlabot han pagbalhin hin koryente elektrika ngan posible impormasyon. Bisan kon ini sinisiring nga teoretika nga sanga hin pisika an disenyo ngan paghimo hin mga elektronik nga mga circuit pagsolbar hin mga practical nga problema usa nga kinahanglan nga tekniko ha mga larangan han inhenyeriya elektronika ngan inhenyeriya hin kompyuter.
Pinanbasaran[igliwat | igliwat an pinagtikangan]
Padugang nga barasahon[igliwat | igliwat an pinagtikangan]
- The Art of Electronics ISBN 978-0-521-37095-0
- Online course on Computational Electronics on Nanohub.org
Mga sumpay ha gawas[igliwat | igliwat an pinagtikangan]
- Electronics ngada ha Open Directory Project
- Navy 1998 Navy Electricity and Electronics Training Series (NEETS)
- DOE 1998 Electrical Science, Fundamentals Handbook, 4 vols.


text:
Espanya
- Mayda impormasyon hini nga artikulo nga aada han Iningles nga bersyon nga angay ighubad ha Winaray
- Mayda impormasyon hini nga artikulo nga aada han Kinatsila nga bersyon nga angay ighubad ha Winaray
An Ginhadi-an han Espanya (Kinatsila ngan Gallego: Reino de España; Aragones: Reino d'España; Asturianu: Reinu d´España; Kinatalan: Regne d'Espanya; Vascongado: Espainiako Erresuma; Aranes: Regne d'Espanha) usa nga nasod nga nahamutangan ha salatan-habagatan Europa. Ha katundan (ngan, ha Galicia, salatan), sapit an Portugal. Ha salatan, sapit ini han Hibraltar ngan Marrueko. Ha dumagsaan o amihanan-sinirangan, ha daplin han kabugkiran han Pirineos, sapit iton Fransya ngan an guti-ay nga prinsipado han Andorra. Lakip hini an mga Islas Baleares ha Dagat Mediterraneo, an Islas Canarias ha Kalawdan Atlantico, an mga syudad han Ceuta ngan Melilla ha amihanan nga Africa, ngan in pipira nga mga isla nga waray may na-ukoy ha Mediterraneo nga dapit han Estrecho han Gibraltar nga tinatawag nga Plazas de soberanía, sugad han Islas Chafarinas, an mga "kabato-an" (peñones) han Vélez ngan Alhucemas, ngan an guti-ay nga Isla Perejil (gin-awayan). Ha dumagsaan o amihanan-sinirangan ha daplin han Pirineos, usa nga gamay nga exclave nga bungto nga it ngaran Llívia ha Catalunya ginpapalibotan hin teritoryo han Franses.
Kitaa Gihapon[igliwat | igliwat an pinagtikangan]
Mga tigaman[igliwat | igliwat an pinagtikangan]
- ↑ Amo gihapon an Hadianon nga awit
- ↑ Ha pira nga mga komunidad autonoma, an Inaranes (Inocsitan), Vinascongado, Kinatalan/Vinalensya, ngan Ginalego mga igkasi-opisyal nga mga pinulongan. An Bable ngan Lineones ginkikilala nga opisyal
- ↑ Ugsa han 1999 (ha balaod, 2002) : Peseta Espanyola.
- ↑ Gawas han Islas Canarias, nga aada han WET nga zona hin oras (UTC, UTC+1 ha katsirak).
- ↑ Ginagamit gihapon an.eu nga dominio, kay ginsasaro ini upod hin iba nga mga estado nga api han Unyon Europeo. An dominio nga .cat ginagamit gihapon ha mga teritoryo nga nayakan-hin-Kinatalan.
Pinanbasaran[igliwat | igliwat an pinagtikangan]
- ↑ "Spain". www.focus-migration.de. 2009-01-01. Retrieved 2009-09-22.
- ↑ "Official Population Figures of Spain. Population on the 1 January 2009". Instituto Nacional de Estadística de España. Retrieved 2009-06-03.
- ↑ 3.0 3.1 3.2 3.3 "Spain". International Monetary Fund. Retrieved 2009-10-01.
- ↑ "CIA World Factbook". Retrieved 2008-08-13.
Mga sumpay ha gawas[igliwat | igliwat an pinagtikangan]
- Spain nga entrada ha The World Factbook
- Spain from UCB Libraries GovPubs
- Espanya ngada ha Open Directory Project
- Spain from the BBC News
- Key Development Forecasts for Spain from International Futures
- Gobyerno
- Mga mapa
- Wikimedia Atlas of Spain
- Datos Heyograpiko nga may pagkahisumpay han Espanya ha OpenStreetMap
- Turismo


text:
4 “Imoralidad”
—Ngatanan nga Klase hin Seksuwal nga Relasyon nga Supak ha Balaud han Dios
Mateo 5:32
—Griego, πopveίa (por·neiʹa); Latin, for·ni·caʹti·o
Haluag an kahulogan han Griego nga pulong nga por·neiʹa. An A Greek-English Lexicon of the New Testament and Other Early Christian Literature, ni W. Bauer, ikaduha nga English nga edisyon nira F. W. Gingrich ngan F. W. Danker, Chicago ngan London (1979), p. 693, nasiring nga an pulong nga por·neiʹa nangangahulogan hin “prostitusyon, pagkadiri-putli, imoralidad, upod hini an ngatanan nga klase hin seksuwal nga relasyon nga supak ha balaud han Dios.”
Sugad nga komento ha mga pulong ni Jesus ha Mateo 5:32 ngan Mat 19:9, an Theological Dictionary of the New Testament, Vol. VI, p. 592, nasiring nga an “πopveίa [por·neiʹa] nagtutudlok ha pakighilawas han usa nga inasaw-an ha diri niya asawa o bana.” Salit ginagamit han Kasuratan an pulong nga por·neiʹa may kalabotan ha mga inasaw-an. Mahitungod han Efeso 5:3, 5, nasiring liwat ini nga diksyonaryo ha p. 594 nga hi Pablo “maaram nga diri ngatanan may regalo ha pagpugong ha kalugaringon, 1Co 7:7. Sugad nga proteksyon kontra ha maraot nga buhat tungod han imoralidad, an [solo] nga lalaki nga waray [pagpugong ha kalugaringon] sadang magsunod ha sugo han Dios nga mag-asawa uyon ha balaud, 1Co 7:2.” Salit, an pulong nga por·neiʹa ginagamit liwat han Kasuratan may kalabotan ha mga waray-asawa nga nahidadabi ha seksuwal nga mga relasyon ngan mga buhat nga supak ha balaud han Dios.
Hi B. F. Westcott, igkasi-editor han Westcott and Hort nga Griego nga sinurat, ha iya libro nga Saint Paul’s Epistle to the Ephesians, London ngan New York, 1906, p. 76, nagkomento mahitungod han magkalain-lain nga kahulogan han por·neiʹa ha Kasuratan han nagsurat hiya mahitungod han Efeso 5:
Labot pa hinin literal nga kahulogan, may simboliko nga kahulogan an por·neiʹa ha iba nga teksto han Kristiano Griego nga Kasuratan. May kalabotan hini nga kahulogan, an Lexicon Graecum Novi Testamenti, ni F. Zorell, ikatulo nga edisyon, 1961, column 1106, nasiring mahitungod han por·neiʹa: “pag-apostasya tikang ha totoo nga pagtoo, bug-os man o diri, pagbaya ha usa la nga totoo nga Dios nga hi Jahve ngan pagkadto ha iba nga mga dios [4Ha 9:22; Jer 3:
Ha Griego nga teksto an por·neiʹa mababasa hin 25 ka beses ha masunod nga mga teksto: Mateo 5:32; 15:19; 19:9; Marcos 7:21; Juan 8:41; Buhat 15:
An berbo (verb) nga por·neuʹo, iginhubad ha Bag-o nga Kalibotan nga Hubad sugad nga “nagbubuhat hin imoralidad” o “nagkaada imoral nga relasyon,” mababasa ha masunod nga walo nga teksto: 1 Corinto 6:18; 10:
An berbo nga ek·por·neuʹo, nga iginhubad ha Bag-o nga Kalibotan nga Hubad sugad nga ‘nagpadaog han sobra nga imoralidad,’ makausa la mababasa, ha Judas 7.
An nombre (noun) nga porʹne, nga iginhubad ha Bag-o nga Kalibotan nga Hubad sugad nga “puta,” mababasa ha masunod nga 12 nga teksto: Mateo 21:
An nombre nga porʹnos, nga iginhubad ha Bag-o nga Kalibotan nga Hubad sugad nga “imoral,” mababasa ha masunod nga 10 nga teksto: 1 Corinto 5:


text:
Leksyon 15
Kay Ano nga Sadang Ka Magpadayon ha Pag-aram?
1. Ano an imo mapapahimulosan han imo padayon nga pag-aram ha Biblia?
Sigurado nga inin sumaryo han nangunguna nga mga katutdoan ha Biblia nagparig-on han imo gugma kan Jehova. Pero kinahanglan padayon nga parig-unon ito nga gugma. (1 Pedro 2:2) An imo paglaom nga mabuhi ha waray kataposan nadepende han imo padayon nga pagin duok ha Dios pinaagi han pag-aram ha iya Pulong.
Samtang nagtitikadamu an imo kahibaro mahitungod ha Dios, an imo pagtoo nagigin mas marig-on. An pagtoo mabulig ha imo nga lipayon an Dios. (Hebreo 11:1, 6) Magpapagios liwat ito ha imo nga magbasol ngan maghimo hin mga pagbag-o ha imo kinabuhi.
2. Paonan-o mabulig ha iba an imo kahibaro mahitungod ha Dios?
Kita ngatanan nalilipay ha pag-istorya hin maopay nga sumat. Salit sigurado nga karuyag mo isumat ha iba an imo nahibabaroan. Samtang padayon ka nga nag-aaram ha Biblia, mahibabaroan mo kon paonan-o ito gagamiton ha pagsaysay han imo pagtoo kan Jehova ngan han maopay nga sumat.
An siyahan nga ginsusumatan han kadam-an nga tawo ha maopay nga sumat amo an ira kasangkayan o kapamilya. Pero magin mataktika. Imbes nga sidngan hira nga buwa an ira relihiyon, isumat ha ira an mga saad han Dios. Hinumdumi liwat nga agsob nga mas naaaghat an mga tawo han imo maopay nga panggawi kay han imo ginsisiring.
3. Ano nga klase hin relasyon ha Dios an imo mapapahimulosan?
An pag-aram ha Biblia magpaparig-on han imo relasyon ha Dios. Ha urhi, mahimo ka magkaada espesyal nga relasyon kan Jehova kay magigin bahin ka han iya pamilya.
4. Paonan-o ka padayon nga mag-uuswag?
Mahibabaro ka kon paonan-o iaaplikar an mga prinsipyo ha Biblia pinaagi han padayon nga pag-aram hito. (Hebreo 5:13, 14) Paghangyo ha usa han mga Saksi ni Jehova nga tutdoan ka ha Biblia gamit an libro nga Ano Gud ba an Igintututdo han Biblia? Samtang nagtitikadamu an imo nahibabaroan ha Pulong han Dios, nagigin mas mapulsanon an imo kinabuhi.
An Biblia may ‘mahimayaon nga maopay nga sumat han malipayon nga Dios.’ (1 Timoteo 1:11, NW) Mahimo ka magin duok ha Dios pinaagi ha pagin duok ha iya katawohan. (Hebreo 10:24, 25) Kon mangangalimbasog ka nga padayon nga lipayon hi Jehova, makakarawat mo an tinuod nga kinabuhi
Mahibaro hin Dugang
MGA KATIROK
Ano an Ginbubuhat ha Kingdom Hall?
Alayon kitaa an video basi imo hibaroan.
Paghangyo hin Libre nga Pag-aram ha Biblia
Kay Ano nga Kinahanglan Pag-adman an Biblia?
Ginbabaton han Biblia an importante nga mga pakiana han minilyon nga tawo ha bug-os nga kalibotan. Karuyag mo ba liwat mahibaro?
Ano Gud ba an Igintututdo han Biblia?
Magin Duok ha Dios Pinaagi han Pag-ampo
Namamati ba ha imo an Dios kon nag-aampo ka? Basi mabaton ito, kinahanglan mo hibaroan kon ano an igintututdo han Biblia mahitungod han pag-ampo.


text:
Usa nga Pulong nga May Daku Gud nga Epekto!
“BABAYE.” Ito usahay an pagtawag ni Jesus ha kababayin-an nga iya nakakaistorya. Pananglitan, han gintambal ni Jesus an usa nga 18 ka tuig na nga baldado, hiya nagsiring: “Babaye, talwas ka na ha imo sakit.” (Luc. 13:10-13) Gintawag pa ngani ni Jesus an iya nanay hini nga paagi. Ha panahon han Biblia, komon ini nga pagtawag ngan nagpapakita ini hin pagtahod. (Juan 19:26; 20:13) Kondi may usa pa nga pulong nga labaw pa ha pagpakita hin pagtahod.
Ginagamit han Biblia an usa nga pulong nga nagpapakita gud hin pagkabuotan ngan pagkamalumo kon nag-uunabi ha partikular nga kababayin-an. Gin-gamit ito ni Jesus han nakiistorya hiya ha babaye nga 12 ka tuig na nga gindidinugoan. An iya paghirani kan Jesus diri uyon ha Balaud han Dios kay mahugaw hiya tungod han iya sakit. Kon istrikto nga susundon an Balaud, diri unta hiya angay dumaop ha kadam-an. (Leb. 15:19-27) Pero karuyag gud niya matambal. Ngani, “makuri an iya gin-antos ha damu nga paratambal ngan naubos na an ngatanan nga iya katigayonan pero waray hiya mag-opay, nagtikagrabe la lugod.”—Mar. 5:25, 26.
An babaye nangalimbasog nga sumuksok ha kadam-an, dumaop ha luyo ni Jesus, ngan ginkaptan an sidsid han Iya pantungbaw nga panapton. Natambal dayon an babaye! Naglaom hiya nga waray unta mahibaro han iya ginbuhat, pero hi Jesus nagpakiana: “Hin-o an kinapot ha akon?” (Luc. 8:45-47) Tungod hini, an nahahadlok ngan nangungurog nga babaye hinapa ha atubangan ni Jesus ngan “iginsumat ha iya an ngatanan.”—Mar. 5:33.
Basi diri na mahadlok an babaye, may pagkabuotan nga ginsidngan hiya ni Jesus: “Ayaw kabaraka, Anak!” (Mat. 9:22) Sumala ha mga eskolar han Biblia, an Hebreo ngan Griego nga pulong para ha “anak” mahimo gamiton ha simboliko nga paagi ha pagpahayag hin “pagkabuotan ngan pagkamalumo.” Dugang nga ginpasarig ni Jesus an babaye: “Tungod han imo pagtoo nag-opay ka. Lakat nga mamurayawon, ngan mag-opay ka ha imo grabe nga sakit.”—Mar. 5:34.
“Anak.” Ito an pagtawag han riko nga Israelita nga hi Boas ha Moabita nga hi Ruth. Pariho ha babaye nga gin-unabi kanina, inabat ni Ruth an kawaray-kasigurohan kay namumurot la hiya hin salin nga sebada ha uma han usa nga diri niya kilala. “Waray ka ba makabati, anak ko?” siring ni Boas. Katapos, gin-aghat niya hi Ruth nga padayon nga mamurot hin mga salin ha iya uma. Hinapa hi Ruth ha atubangan ni Boas ngan nagpakiana kon kay ano nga buotan gud hiya ha estranghero nga pariho ha iya. Hi Boas binaton pinaagi ha paghatag ha iya hin dugang nga pasarig: “Iginpakita ha akon hin maopay, an ngatanan nga imo ginbuhat ha imo ugangan nga babaye [an balo nga hi Noemi] . . . Hi Jehova magbalos han imo binuhat, ngan an hingpit nga balos ihatag unta ha imo ni Jehova.”—Rut 2:8-12.
Maopay gud nga susbaranan hi Jesus ngan hi Boas para ha Kristiano nga mga tigurang! Ha panapanahon, bangin kaistoryahon han duha nga tigurang an usa nga sister nga nagkikinahanglan hin bulig ngan pagparig-on tikang ha Kasuratan. Katapos aroon an giya ni Jehova pinaagi ha pag-ampo ngan pamatian hin maopay an igin-iistorya han sister, an mga tigurang makakahatag hin pagparig-on ngan pagliaw gamit an Pulong han Dios.—Roma 15:4.


text:
Scarlett Johansson
Hi Scarlett Johansson (natawo Nobyembre 22, 1984) usa ka Amerikano nga aktris, modelo, ngan magkaranta. An iya debut ha pelikula dida han North (1994). Ha sunod, hi Johansson nag-starring dida han Manny & Lo han 1996, ngan nakakuha hin dugang nga pagdayaw ngan pagkakilala hin mga papel dida han The Horse Whisperer (1998) ngan Ghost World (2001). Nagbalhin hiya hin mga papel nga kanan-adult dida han iya pagdara dida han Girl with a Pearl Earring (2003) ngan han kan Sofia Coppola Lost in Translation (2003), nga diin nakadaog hiya hin BAFTA nga premyo para hin Best Actress in a Leading Role.
]


text:
KAPITULO UNO
Ano an Kamatuoran Mahitungod ha Dios?
An Dios ba nagtatagad gud ha imo?
Ano an personalidad han Dios? May-ada ba hiya ngaran?
Posible ba magin duok ha Dios?
1, 2. Kay ano nga agsob nga maopay an pagpakiana?
NAOOBSERBAHAN mo ba an paagi han pagpakiana han kabataan? Damu an nagtitikang dayon magpakiana ha panahon nga nahibabaro na hira magyakan. Nagkikita hira ha imo nga nananagku an mga mata, ngan nagpapakiana sugad pananglitan han: Kay ano nga asul an langit? Ano an pagkahimo han mga bitoon? Hin-o an nagtutdo ha katamsihan nga magkanta? Bangin mangalimbasog ka gud ha pagbaton, kondi diri ito pirme masayon. Bisan an imo gimaopayi nga baton mahimo mag-aghat ha ira nga magpakiana pa hin: Kay ano?
2 Diri la kabataan an nagpapakiana. Samtang nagtutubo kita, padayon nga nagpapakiana kita. Ginbubuhat naton ini basi hiagian an husto nga dalan, basi hibaroan an mga peligro nga kinahanglan likyan naton, o basi matagbaw an aton pagkamausisa. Kondi damu nga mga tawo an baga in diri na nagpapakiana, labi na han pinakaimportante nga mga pakiana. Naundang na la hira ha pagbiling han mga baton.
3. Kay ano nga damu nga mga tawo an naundang ha pamiling han mga baton ha pinakaimportante nga mga pakiana?
3 Hunahunaa an pakiana ha kobre hini nga libro, an mga pakiana dida ha introduksyon, o an aada ha tinikangan hini nga kapitulo. Pipira la ini han pinakaimportante nga mga pakiana nga mahimo mo igpakiana. Kondi, damu nga mga tawo an inundang na ha pamiling han mga baton. Kay ano? May-ada ba mga baton an Biblia? An iba naghuhunahuna nga makuri gud masabtan an mga baton hito. Nababaraka an iba nga an pagpinakiana bangin magresulta la ha kaalohi. Ngan an iba nagdidesisyon nga ito nga mga pakiana masusulbad la han mga lider ngan mga magturutdo han relihiyon. Kumusta ka man?
4, 5. Ano an pipira han pinakaimportante nga mga pakiana ha kinabuhi nga mahimo naton igpakiana, ngan kay ano nga sadang kita mamiling han mga baton?
4 Posible gud nga interesado ka mahibaro han mga baton ha importante nga mga pakiana ha kinabuhi. Sigurado nga usahay naghuhunahuna ka: ‘Ano an katuyoan han kinabuhi? Sugad na la ba hini an kinabuhi? Ano gud ba an personalidad han Dios?’ Maopay an pagbangon han sugad nga mga pakiana, ngan importante nga diri ka umundang tubtob nga makabiling ka hin makapatagbaw, masasarigan nga mga baton. An bantogan nga magturutdo nga hi Jesu-Kristo nagsiring: “Pangaro kamo, ngan ihahatag ha iyo; pamiling kamo, ngan iyo hiaagian; pagtuktok kamo, ngan bubuksan ha iyo.”
5 Kon magpadayon ka ha “pamiling” han mga baton ha importante nga mga pakiana, mahibabaroan mo nga daku an balos hito. (Proberbios 2:1-5) Bisan pa han bangin iginsumat na ha imo han iba nga mga tawo, may-ada gud mga baton, ngan hiaagian mo gud ito
AN DIOS BA WARAY-PAGTAGAD NGAN DIRI NAPAID?
6. Kay ano nga damu nga mga tawo an naghuhunahuna nga an Dios waray-pagtagad kon mahitungod ha pag-antos han tawo?
6 Damu nga mga tawo an naghuhunahuna nga oo an baton hito nga pakiana. ‘Kon an Dios nagtatagad,’ nangangatadongan hira, ‘diri ba magigin iba gud unta nga lugar an kalibotan?’ Aton ginkikita an palibot ngan nakikita naton an kalibotan nga puno hin girra, kapungot, ngan kasakitan. Ngan sugad nga mga indibiduwal, nagkakasakit kita, nag-aantos, namamatayan hin mga hinigugma. Salit, damu an nasiring, ‘Kon an Dios nagtatagad ha aton ngan ha aton mga problema, diri ba niya pupugngan nga mahitabo ito nga mga butang?’
7. (a) Paonan-o gin-aaghat han mga magturutdo han relihiyon an damu nga mga tawo nga maghunahuna nga an Dios diri napaid? (b) Ano gud ba an igintututdo han Biblia mahitungod han mga kakurian nga bangin gin-aantos naton?
7 Mas maraot pa gud, gin-aaghat usahay han mga magturutdo han relihiyon an mga tawo nga maghunahuna nga an Dios diri napaid. Paonan-o? Kon tigda nga naabot an trahedya, nasiring hira nga kaburut-on ito han Dios. Ha lain nga pagkayakan, ginbabasol an Dios han sugad nga mga magturutdo tungod han maraot nga mga nahitatabo. Ito ba an kamatuoran mahitungod ha Dios? Ano gud ba an igintututdo han Biblia? An Jakobo 1:13 nabaton: “Waray bisan hin-o nga ginsulay nga magsiring, ginsusulay ako han Dios; kay an Dios diri sadang pagsulayon hin maraot, ngan diri hiya magsusulay hin bisan hin-o nga tawo.” Salit an Dios diri gud amo an gintitikangan han karaotan nga nakikita mo ha kalibotan ha imo palibot. (Job 34:10-12) Oo, tinutugotan niya nga mahitabo an magraot nga mga butang. Kondi daku an kaibahan han pagtugot nga mahitabo an usa nga butang ngan han pagpahinabo hito.
8, 9. (a) Paonan-o mo maiilustrar an kaibahan han pagtugot nga umiksister an karaotan ngan han pagpahinabo hito? (b) Kay ano nga diri-makatadunganon nga pakarauton naton an desisyon han Dios nga tugotan an katawohan nga magpadayon ha maraot nga pagkinabuhi?
8 Pananglitan, hunahunaa an mahitungod han maaramon ngan mahigugmaon nga amay nga may-ada daku na nga anak nga lalaki nga nalungon pa ha balay kaupod han iya mga ginikanan. Han ini nga anak nagin rebelyoso ngan nagdesisyon nga bumaya ha balay, waray hiya pugngi han iya amay. An anak nagpadayon ha maraot nga pagkinabuhi ngan nagkaproblema. An amay ba an nagpahinabo han mga problema han iya anak? Diri. (Lukas 15:11-13) Ha sugad man nga paagi, an Dios diri nagpupugong ha mga tawo kon ginpipili nira nga magpadayon ha maraot nga pagkinabuhi, kondi diri hiya an nagpapahinabo han mga problema nga resulta hito. Salit, diri gud magigin makatadunganon nga basulon an Dios tungod ha ngatanan nga mga problema han katawohan.
9 May maopay nga mga hinungdan an Dios ha pagtugot ha katawohan nga magpadayon ha maraot nga pagkinabuhi. Sugad nga aton maaramon ngan gamhanan nga Maglalarang, diri kinahanglan nga isaysay niya ha aton an iya mga hinungdan. Kondi, tungod ha gugma, iginsasaysay ini han Dios. Mahibabaroan mo an damu pa mahitungod hini nga mga hinungdan ha Kapitulo 11. Kondi sarig nga diri an Dios an angay basulon ha mga problema nga gin-aantos naton. Ha kabaliktaran, iginhahatag niya ha aton an amo la nga paglaom para ha kasulbaran!
10. Kay ano nga makakasarig kita nga pagwawad-on han Dios an ngatanan nga mga epekto han karaotan?
10 Dugang pa, an Dios baraan. (Isaias 6:3) Nangangahulogan ini nga hiya putli ngan limpyo. Waray gud makikita nga karaotan ha iya. Salit bug-os nga makakasarig kita ha iya. Diri kita makakasarig hin bug-os ha mga tawo, nga usahay nagigin maraot. Bisan an pinakatangkod nga tawo nga may awtoridad agsob nga waray gahum ha pagpaopay han kadaot nga ginbubuhat han magraot nga mga tawo. Kondi an Dios gamhanan-ha-ngatanan. Mahimo niya wad-on ngan pagwawad-on niya an ngatanan nga mga epekto han karaotan ha katawohan. Kon gumios na an Dios, bubuhaton niya ito ha paagi nga magwawara han karaotan ha kadayonan!
ANO AN INAABAT HAN DIOS HA KAWARAY-HUSTISYA NGA GIN-AANTOS NATON?
11. (a) Ano an inaabat han Dios mahitungod han kawaray-hustisya? (b) Ano an inaabat han Dios mahitungod han imo pag-antos?
11 Samtang yana, ano an inaabat han Dios mahitungod ha nahitatabo ha kalibotan ngan ha imo kinabuhi? Bueno, an Biblia nagtututdo nga an Dios “mahigugmaon ha hustisya.” (Salmo 37:
12, 13. (a) Kay ano nga may-ada kita mag-opay nga mga kalidad sugad han gugma, ngan paonan-o an gugma nakakaapekto ha aton paghunahuna mahitungod ha kalibotan? (b) Kay ano nga makakasiguro ka nga pagwawad-on gud han Dios an mga problema ha kalibotan?
12 Paonan-o kita makakasiguro nga an Dios nangangalas nga makita an pag-antos? Iini an dugang nga pamatuod. An Biblia nagtututdo nga an tawo ginhimo sumala ha dagway han Dios. (Genesis 1:26) Salit, may-ada kita mag-opay nga mga kalidad tungod kay an Dios may-ada mag-opay nga mga kalidad. Pananglitan, nababaraka ka ba kon nakikita mo nga nag-aantos an inosente nga mga tawo? Kon nagtatagad ka ha sugad nga kawaray-hustisya, makakasarig ka nga mas nagtatagad gud an Dios mahitungod ha ira.
13 An usa han gimaopayi nga mga kalidad han mga tawo amo an aton abilidad ha paghigugma. Sugad liwat hito an Dios. An Biblia nagtututdo nga “an Dios . . . gugma.” (1 Juan 4:8) Nahigugma kita tungod kay an Dios nahigugma. Magpapagios ba ha imo an gugma nga tapuson an pag-antos ngan kawaray-hustisya nga nakikita mo ha kalibotan? Kon may-ada ka gahum ha pagbuhat hito, bubuhaton mo ba ito? Syempre! Sugad man, makakasiguro ka gud nga tatapuson han Dios an pag-antos ngan kawaray-hustisya. An mga saad nga gin-unabi ha introduksyon hini nga libro diri kay mga inop la o waray pulos nga mga paglaom. An mga saad han Dios sigurado nga matutuman! Kondi, basi tumoo hito nga mga saad, kinahanglan mahibaro ka hin dugang pa mahitungod ha Dios nga nagsaad hito.
KARUYAG HAN DIOS NGA MAKILALA MO HIYA
14. Ano an ngaran han Dios, ngan kay ano nga sadang gamiton naton ito?
14 Kon karuyag mo nga makilala ka han usa nga tawo, ano an imo bubuhaton? Diri ba isusumat mo ha iya an imo ngaran? May-ada ba ngaran an Dios? Damu nga mga relihiyon an nabaton nga “Dios” o “Ginoo” an iya ngaran, kondi diri ito personal nga mga ngaran. Mga titulo ito, sugad la nga an “hadi” ngan “presidente” mga titulo. An Biblia nagtututdo nga damu an mga titulo han Dios. Kaupod na hito an “Dios” ngan “Ginoo.” Kondi, an Biblia nagtututdo liwat nga an Dios may-ada personal nga ngaran: Jehova. An Salmo 83:18 nasiring: “Ikaw la, nga an ngaran hi Jehova, amo an Gihitaasi ha bawbaw han tuna.” Kon an imo Biblia waray hito nga ngaran, mahimo mo kitaon an Apendise ha pahina 195-7 hini nga libro basi mahibaroan mo kon kay ano. Ha pagkamatuod an ngaran han Dios makikita hin yinukot ka beses ha kadaan nga mga manuskrito han Biblia. Salit karuyag ni Jehova nga mahibaroan mo an iya ngaran ngan gamiton ito. Mahimo sidngon han usa nga ginagamit Niya an Biblia basi ipakilala an Iya kalugaringon ha imo.
15. Ano an kahulogan han ngaran nga Jehova?
15 Tinagan han Dios an iya kalugaringon hin ngaran nga puno hin kahulogan. An iya ngaran nga Jehova nangangahulogan nga an Dios makakatuman han bisan ano nga iya iginsaad ngan makakagbuhat han bisan ano nga katuyoan nga nahuhunahuna niya. * Waray kapariho an ngaran han Dios. Hiya gud la an may-ada hito. Naiiba hi Jehova ha damu nga paagi. Paonan-o?
16, 17. Ano an mahibabaroan naton mahitungod kan Jehova tikang ha masunod nga mga titulo: (a) “an Makagarahum-ha-ngatanan”? (b) “Hadi nga waray kataposan”? (c) “Maglalarang”?
16 Nakita naton nga an Salmo 83:18 nagsiring mahitungod kan Jehova: “Ikaw la . . . an Gihitaasi.” Ha sugad man nga paagi, hi Jehova la an tinatawag nga “Makagarahum-ha-ngatanan.” An Pahayag 15:3 (NW) nasiring: “Dagku ngan urusahon an imo mga buhat, Jehova nga Dios, an Makagarahum-ha-ngatanan. Magtadong ngan totoo an imo mga dalan, Hadi nga waray kataposan.” An titulo nga “Makagarahum-ha-ngatanan” nagtututdo ha aton nga hi Jehova an pinakagamhanan nga persona. Diri matupngan an iya gahum; supremo ito. Ngan an titulo nga “Hadi nga waray kataposan” nagpapahinumdom ha aton nga hi Jehova naiiba ha usa pa nga kahulogan. Hiya la an naeksister pirme. An Salmo 90:2 nasiring: “Tikang ha waray kataposan ngadto ha waray kataposan [o, kadayonan], ikaw Dios.” Ito nga mga pulong nag-aaghat ha aton hin matinalahuron nga kahadlok, diri ba?
17 Hi Jehova naiiba liwat tungod kay hiya la an Maglalarang. An Pahayag 4:11 mababasa: “Takos ikaw [“Jehova nga Dios,” NW] ha pagkarawat han himaya, ngan han dungog ngan han gahum; kay ikaw an nagbuhat han ngatanan nga mga bagay, ngan tungod ha imo kaburut-on nagkahihimo, ngan pinanmuhat hira.” An ngatanan nga imo mahuhunahuna
PUYDI KA BA MAGIN DUOK KAN JEHOVA?
18. Kay ano nga inaabat han iba nga mga tawo nga diri gud hira puydi magin duok ha Dios, kondi ano an igintututdo han Biblia?
18 Kon nababasa an mahitungod han urusahon hinduro nga mga kalidad ni Jehova, nahahadlok an iba nga mga tawo. Nahahadlok hira nga an Dios harangdon hinduro para magtagad ha ira, nga diri gud hira puydi magin duok ha iya o diri ngani hira importante ha sugad kaharangdon nga Dios. Kondi husto ba ini nga panhunahuna? Kabaliktaran an igintututdo han Biblia. Nasiring ito mahitungod kan Jehova: “Hiya diri hirayo ha tagsatagsa ha aton.” (Buhat 17:27) An Biblia nagsasagda pa ngani ha aton: “Magin duok kamo ha Dios, ngan hiya magigin duok ha iyo.”
19. (a) Paonan-o kita makakagtikang nga magin duok ha Dios, ngan ano an kapulsanan hito? (b) Ano nga mga kalidad han Dios an imo gud naruruyagan?
19 Paonan-o ka mahimo magin duok ha Dios? Siyahan, igpadayon an imo ginbubuhat yana
20-22. (a) An aton ba diri pakakita ha Dios makakapugong ha aton nga magin duok ha iya? Isaysay. (b) An iba nga mga tawo nga maopay an intensyon bangin mag-aghat ha imo nga buhaton an ano, kondi ano an sadang mo buhaton?
20 Oo, diri mo makikita an Dios tungod kay hiya diri-nakikita nga espiritu. (Juan 1:18; 4:24; 1 Timoteo 1:17) Kondi, pinaagi han pag-aram mahitungod ha iya ha Biblia, makikilala mo hiya sugad nga persona. Sugad han ginsiring han salmista, puydi ka “makatan-aw han katahom ni Jehova.” (Salmo 27:4; Roma 1:20) Samtang mas nahibabaro ka mahitungod kan Jehova, magigin mas totoo hiya ha imo ngan magkakaada ka mas daku nga hinungdan nga higugmaon hiya ngan magin duok ha iya.
21 Hinay-hinay nga masasabtan mo kon kay ano nga an Biblia nagtututdo ha aton nga hunahunaon hi Jehova sugad nga aton Amay. (Mateo 6:9) Diri la kay nagtikang ha iya an aton kinabuhi kondi karuyag niya an gimaopayi nga kinabuhi nga posible para ha aton
22 Samtang nahibabaro ka hin dugang pa ha Biblia, an iba nga mga tawo nga maopay man an mga intensyon bangin mag-aghat ha imo nga umundang ha sugad nga mga pag-aram. Bangin nababaraka hira nga babag-ohon mo an imo mga tinotoohan. Kondi ayaw tuguti an bisan hin-o nga magpaundang ha imo ha pagpatubo han gimaopayi nga pakigsangkay nga mahimo mo maeksperyensyahan.
23, 24. (a) Kay ano nga sadang mo igpadayon an pagpakiana mahitungod han imo hinbabaroan? (b) Ano an paghihisgotan han masunod nga kapitulo?
23 Syempre, may-ada mga butang nga ha siyahan diri mo masasabtan. Kinahanglanon an pagpaubos basi maghangyo hin bulig, kondi ayaw pag-alang tungod ha kaawod. Hi Jesus nagsiring nga maopay an pagin mapainubsanon, sugad han gutiay nga bata. (Mateo 18:2-4) Ngan maaram kita nga an kabataan damu hinduro an mga pakiana. Karuyag han Dios nga hibaroan mo an mga baton. Gindadayaw han Biblia an iba nga disidido mahibaro mahitungod ha Dios. Ira gin-usisa hin maopay an Kasuratan basi masiguro nga kamatuoran an ira hinbabaroan.
24 An gimaopayi nga paagi ha paghibaro mahitungod kan Jehova amo an pag-usisa ha Biblia. Naiiba ito ha bisan ano nga libro. Ha ano nga paagi? Paghihisgotan ito nga topiko ha masunod nga kapitulo.
^ par. 15 May-ada dugang nga impormasyon mahitungod han kahulogan ngan pagluwas han ngaran han Dios ha Apendise ha pahina 195-7.


text:
Biblia Online | BAG-O NGA KALIBOTAN NGA HUBAD HAN KRISTIANO GRIEGO NGA KASURATAN
Karuyag mo ba basahon ini nga artikulo ha %%?
Juan 7:53–8:59
Ha pipira nga kadaan ngan masasarigan nga mga manuskrito, diri makikita an bersikulo 53 tubtob ha kapitulo 8 bersikulo 11, (may mga pagkaiba-iba ha magkalain-lain nga teksto ngan bersyon ha Griego) diin mababasa an masunod:53 Salit nanguli hira.8 Pero hi Jesus kinadto ha Bukid han mga Olibo. 2 Kondi aga-aga pa kinabuwasan, kinadto na liwat hiya ha templo, ngan dinaop ha iya an damu nga tawo. Liningkod hiya ngan nagtutdo ha ira. 3 An mga eskriba ngan mga Pariseo may gindara nga babaye nga nadakpan nga nag-aadulteryo. Ira ginpatindog hiya ha butnga, 4 ngan nagsiring hira: “Magturutdo, ini nga babaye nadakpan nga nag-aadulteryo. 5 An Balaud ni Moises nagsusugo ha amon nga batuhon an sugad hini nga klase hin kababayin-an. Ano an imo masisiring?” 6 Ginsiring nira ini basi sarihan hiya ngan may maiakusar ha iya. Pero dinuko hi Jesus ngan nagsurat ha tuna pinaagi han iya tudlo. 7 Han nagpadayon hira pagpinakiana ha iya, hinangad hiya ngan nagsiring: “Kon hin-o ha iyo an waray sala, hiya an siyahan nga magbato ha iya.” 8 Katapos dinuko utro hiya ngan nagpadayon ha pagsurat ha tuna. 9 Pero an mga nakabati hini usa-usa nga binaya, siyahan an katigurangan, tubtob nga hiya na la an nahibilin ngan an babaye nga ginpatindog ha butnga. 10 Hinangad hi Jesus ngan nagpakiana ha iya: “Babaye, hain na hira? Waray ba nagsirot ha imo?” 11 Binaton an babaye: “Waray, Ginoo.” Nagsiring hi Jesus: “Diri ko liwat ikaw sisirotan. Mahimo ka na lumakat; tikang yana ayaw na pagbuhat hin sala.”12 Nagpadayon hi Jesus pagyakan ha ira: “Ako an kalamrag han kalibotan. An nasunod ha akon diri gud maglalakat ha kasisidman, kondi magkakaada kalamrag han kinabuhi.”13 Katapos, nagsiring an mga Pariseo: “Nagpapamatuod ka mahitungod ha imo kalugaringon; buwa an imo pamatuod.”14 Binaton hi Jesus: “Bisan kon ako an nagpapamatuod mahitungod ha akon kalugaringon, totoo an akon pamatuod, kay maaram ako kon diin ako tikang ngan kon makain ako. Pero diri kamo maaram kon diin ako tikang ngan kon makain ako.15 Naghuhukom kamo uyon ha paagi han mga tawo. Diri ako naghuhukom ha bisan hin-o.16 Pero kon maghukom ako, bubuhaton ko ito uyon ha kamatuoran, kay diri ako nag-uusahan, kondi kaupod ko an Amay nga nagsugo ha akon.17 Nakasurat liwat ha iyo Balaud nga ‘An pamatuod han duha nga tawo kamatuoran.’18 Nagpapamatuod ako mahitungod ha akon kalugaringon, ngan an Amay nga nagsugo ha akon nagpapamatuod liwat mahitungod ha akon.”19 Salit nagsiring hira ha iya: “Hain an imo Amay?” Binaton hi Jesus: “Diri kamo nakilala ha akon ngan ha akon Amay. Kon kilala niyo ako, kilala liwat unta niyo an akon Amay.”20 Ginyakan niya ini samtang nagtututdo hiya ha lugar han burutangan han bahandi ha templo. Pero waray nag-aresto ha iya kay an iya oras waray pa umabot.21 Nagsiring pa hiya ha ira: “Mabaya ako, ngan bibilngon ako niyo. Pero mamamatay kamo ha iyo sala. Diri kamo makakakadto ha akon kakadtoan.”22 Tungod hito nagsiring an mga Judio: “Mag-uunay ba hiya? Kay nasiring hiya, ‘Diri kamo makakakadto ha akon kakadtoan.’ ”23 Salit nagsiring hiya ha ira: “Kamo tikang ha ilarom; ako tikang ha igbaw. Kamo tikang hini nga kalibotan; ako diri tikang hini nga kalibotan.24 Susumatan ko kamo, mamamatay kamo ha iyo mga sala. Kay kon diri kamo natoo nga ako amo hiya, mamamatay kamo ha iyo mga sala.”25 Tungod hito nagpakiana hira ha iya: “Hin-o ka?” Binaton hi Jesus: “Kay ano nga nakikiistorya pa ako ha iyo?26 Damu pa unta an akon kinahanglan yaknon mahitungod ha iyo ngan damu pa an akon sadang hukman. Ha pagkamatuod, an nagsugo ha akon pirme nagyayakan han kamatuoran, ngan an akon nabatian ha iya iginsusumat ko ha kalibotan.”27 Waray hira makasabot nga mahitungod ha Amay an iya gin-iistorya.28 Salit nagsiring hi Jesus: “Kon bitayon na niyo an Anak han tawo, makakasabot kamo nga ako amo hiya. Diri ako nagbubuhat han akon la karuyag, kondi an igintutdo ha akon han Amay amo an akon ginyayakan.29 An nagsugo ha akon kaupod ko; waray niya ako pabay-i nga nag-uusahan, kay ginbubuhat ko pirme an nakakalipay ha iya.”30 Tungod hini nga iya ginyakan, damu an tinoo ha iya.31 Salit nagsiring hi Jesus ha mga Judio nga tinoo ha iya: “Kon pirme niyo ginbubuhat an akon ginsisiring, mga disipulo ko gud kamo,32 ngan mahibabaro kamo han kamatuoran, ngan an kamatuoran maghahatag ha iyo hin kagawasan.”33 Binaton hira: “Katulinan kami ni Abraham ngan waray pa kami magin uripon han bisan hin-o. Kay ano nga nasiring ka, ‘Magkakaada kamo kagawasan’?”34 Binaton hi Jesus: “Ha pagkamatuod susumatan ko kamo, An nagbubuhat hin sala uripon han sala.35 Ngan an uripon diri padayon nga naukoy ha balay han agaron; pero an anak padayon nga naukoy.36 Salit kon an Anak maghatag ha iyo hin kagawasan, magkakaada gud kamo kagawasan.37 Maaram ako nga katulinan kamo ni Abraham; pero karuyag niyo ako patayon, kay diri niyo ginkakarawat an akon pulong.38 Iginsusumat ko an akon mga nakita samtang kaupod ko an akon Amay; salit buhata niyo an nababatian niyo ha iyo amay.”39 Binaton hira: “Hi Abraham an amon amay.” Nagsiring hi Jesus: “Kon mga anak kamo ni Abraham, buhata niyo an mga buhat ni Abraham.40 Pero karuyag niyo ako patayon, usa nga tawo nga nagsusumat ha iyo han kamatuoran nga akon nabatian ha Dios. Waray ini buhata ni Abraham.41 Ginbubuhat niyo an mga buhat han iyo amay.” Nagsiring hira ha iya: “Waray kami ig-anak tungod ha imoralidad.* May-ada kami usa nga Amay, an Dios.”42 Ginsidngan hira ni Jesus: “Kon an Dios an iyo Amay, hihigugmaon unta ako niyo, kay tikang ako ha Dios ngan aanhi ako pinaagi ha iya. Kinanhi ako diri ha akon la karuyag, kondi ginsugo ako han Dios.43 Kay ano nga diri niyo masabtan an akon ginyayakan? Tungod kay diri kamo namamati ha akon pulong.44 Tikang kamo ha iyo amay nga Yawa, ngan karuyag niyo buhaton an mga hingyap han iyo amay. Tikang han nagbuwa hiya, nagin parapamatay hiya, ngan waray hiya magpadayon ha kamatuoran, kay nadiri hiya han kamatuoran. Kon nagbubuwa hiya, nagyayakan hiya sumala ha iya kalugaringon nga disposisyon, kay buwaon hiya ngan amay han kabuwaan.45 Pero tungod kay nagsusumat ako han kamatuoran, diri kamo natoo ha akon.46 Hin-o ha iyo an makakapamatuod nga nakasala ako? Kon nagyayakan ako han kamatuoran, kay ano nga diri kamo natuod ha akon?47 An tikang ha Dios namamati ha ginsisiring han Dios. Amo nga diri kamo namamati, kay diri kamo tikang ha Dios.”48 Nagsiring an mga Judio: “Diri ba tama an amon ginsiring nga Samaritano ka ngan may demonyo?”49 Binaton hi Jesus: “Waray ako demonyo, ngan ginpapasidunggan ko an akon Amay, pero diri niyo ako ginpapasidunggan.50 Kondi diri ako nagtitinguha hin himaya para ha akon kalugaringon; may Usa nga nagtitinguha hito ngan hiya an hukom.51 Ha pagkamatuod susumatan ko kamo, An bisan hin-o nga nagtutuman han akon pulong, diri gud mamamatay.”52 Nagsiring an mga Judio: “Maaram na kami yana nga may demonyo ka. Namatay hi Abraham ngan an mga propeta, pero nasiring ka, ‘An bisan hin-o nga nagtutuman han akon pulong, diri gud mamamatay.’53 Mas importante ka ba kay ha amon amay nga hi Abraham? Patay na hiya sugad man an mga propeta. Hin-o ka ba ha imo paghunahuna?”54 Binaton hi Jesus: “Kon ginhihimaya ko an akon kalugaringon, waray pulos an akon himaya. An akon Amay an naghihimaya ha akon, hiya nga iyo ginsisiring nga iyo Dios;55 pero diri kamo nakilala ha iya. Kondi kilala ko hiya. Ngan kon magsiring ako nga diri ko hiya kilala, magigin buwaon ako pariho ha iyo. Kilala ko gud hiya ngan gintutuman ko an iya pulong.56 An iyo amay nga hi Abraham nalipay gud ha paglaom nga makita an akon adlaw; nakita niya ito ngan nalipay hiya.”57 Salit nagsiring an mga Judio: “Waray ka pa ngani mag-50 anyos, nakita mo na hi Abraham?”58 Binaton hi Jesus: “Ha pagkamatuod susumatan ko kamo, Antes matawo hi Abraham, buhi na ako.”59 Tungod hito namurot hira hin mga bato basi batuhon hiya, pero tumago hi Jesus ngan ginawas ha templo.


text:
Istorya 36: An Bulawan nga Baka
AGIDAW! Ano ini nga ginbubuhat han mga tawo? Nag-aampo hira ha baka! Kay ano nga ginbubuhat nira ini?
Han nag-iha hi Moises ha bukid, an mga tawo nagsiring: ‘Diri kita maaram kon ano an nahitabo kan Moises. Salit maghimo kita hin dios nga magpapagawas ha aton tikang hini nga lugar.’
‘Sige,’ siring ni Aaron nga bugto ni Moises. ‘Kuhaa an iyo bulawan nga mga ariyos, ngan dad-a ngadi ha akon.’ Han gindara ito ha iya, gintunaw niya ito ngan ginhimo nga bulawan nga baka. Ngan an katawohan nagsiring: ‘Ini an aton Dios, nga nagtalwas ha aton ha Ehipto!’ Katapos, nagkalipay hira ngan nagsingba ha bulawan nga baka.
Han nakita ini ni Jehova, nasina gud hiya. Salit nagsiring hiya kan Moises: ‘Pagdagmit ngan lusad dayon. Maraot gud an ginbubuhat han katawohan. Hinngalimtan nira an akon mga balaud ngan nagsisingba ha bulawan nga baka.’
Linusad dayon hi Moises. Ngan han hirani na hiya, nakita niya an katawohan nga nagkakaranta ngan nagsasarayaw ha palibot han bulawan nga baka! Nasina gud hi Moises salit iya iginpusdak an duha nga papan nga bato nga ginsuratan han mga balaud, ngan narumok ito. Katapos, iya ginkuha an bulawan nga baka ngan gintunaw ito. Ngan gin-giling niya ito tubtob nga mapulbos.
Maraot gud an ginbuhat han katawohan. Salit ginsugo niya an pipira nga kalalakin-an nga kumuha hin mga espada. ‘An magraot nga katawohan nga nagsingba han bulawan nga baka kinahanglan mamatay,’ siring ni Moises. Salit, 3,000 ka tawo an ginpatay hito nga kalalakin-an! Diri ba ipinapakita hini nga kinahanglan hi Jehova gud la an aton singbahon, diri an bisan ano nga palso nga mga dios?
Eksodo 32:1-35.
Mga pakiana
- Ha retrato, ano an ginbubuhat han katawohan, ngan kay ano?
- Kay ano nga nasina hi Jehova, ngan ano an ginbuhat ni Moises han nakita niya an ginbubuhat han katawohan?
- Ano an iginsugo ni Moises ha pipira nga kalalakin-an?
- Ano nga leksyon an aton hibabaroan tikang hini nga istorya?
Dugang nga mga pakiana
- Basaha an Eksodo 32:1-35.
Ano an iginpapakita hini nga asoy may kalabotan han pagtagad ni Jehova kon ginsasalaktan hin palso an tinuod nga pagsingba? (Eks. 32:4-6, 10; 1 Kor. 10:7, 11)
Ano an kinahanglan bantayan han mga Kristiano ha ira pagpili hin kaliawan, sugad han pagkanta ngan pagsayaw? (Eks. 32:18, 19; Efe. 5:15, 16; 1 Juan 2:15-17)
Ano an maopay nga susbaranan han tribo ni Lebi ha pagin marig-on ha pagbuhat hin matadong? (Eks. 32:25-28; Sal. 18:25)


text:
Hunyo
Iton Hunyo (tikang ha Linatín nga Iunius ngan sinurat ha Kinatsila nga junio) amo iton ika-unom nga bulan han tuig han Gregoriano nga Kalendaryo nga mayda kahalaba hin katloan (30) ka adlaw. An bulan ginngaranan tikang han diyosa Romana nga hi Juno, an asawa ni Jupiter ngan amo ha mga Romano kon ano ha mga Griyego an diyosa nga hi Hera.
Ha pagtikang hiton Hunyo, iton adlaw nasirang dida hiton constellation han Taurus; ha kataposan hiton Hunyo, an adlaw nasirang dida hiton constellation han Gemini.. Pero tungod han precession han mga equinox, iton Hunyo natikang nga iton adlaw aada hiton senyal nga astrolohikal nga Gemini, ngan natatapos pag-ada hiton adlaw dida hiton astrolohikal nga senyal ngan Cancer.
Ha Winaray, tinatawag liwat ini nga bulan nga Purukpukay.


text:
Biblia Online | BAG-O NGA KALIBOTAN NGA HUBAD HAN KRISTIANO GRIEGO NGA KASURATAN
Karuyag mo ba basahon ini nga artikulo ha %%?
Marcos 10:1-52
10 Tikang didto kinadto hi Jesus ha mga lugar ha giutan han Judea ngan ha tabok han Jordan, ngan nagkaabot na liwat an damu nga tawo. Sugad han iya nabatasan, nagtutdo hiya ha ira.2 Dinaop ha iya an mga Pariseo, ngan basi sarihan hiya, ginpakianhan nira hiya kon igintutugot ba han balaud nga idiborsyo han usa nga lalaki an iya asawa.3 Binaton hiya: “Ano an iginsugo ni Moises ha iyo?”4 Nagsiring hira: “Igintugot ni Moises nga an bana maghimo hin kasuratan ha pagdiborsyo basi bulagan an iya asawa.”5 Kondi hi Jesus nagsiring ha ira: “Tungod ha katig-a han iyo kasingkasing, iginsurat niya ini nga sugo ha iyo.6 Ha tinikangan, ‘Iya ginhimo hira nga lalaki ngan babaye.7 Tungod hini, babayaan han lalaki an iya tatay ngan an iya nanay,8 ngan hira nga duha magigin usa nga unod,’ salit diri na hira duha, kondi usa na la nga unod.9 Kon sugad, an gintampo han Dios diri pagbulagon han tawo.”10 Han sinulod utro hiya ha balay, ginpakianhan hiya han mga disipulo mahitungod hini.11 Ngan nagsiring hiya ha ira: “Bisan hin-o nga makigdiborsyo ha iya asawa ngan mag-asawa hin iba, nag-aadulteryo hiya,12 ngan kon an babaye nga nakigdiborsyo ha iya bana mag-asawa hin iba, nag-aadulteryo hiya.”13 Katapos, gindara han mga tawo kan Jesus an kabataan basi kaptan niya, pero ginpugngan hira han mga disipulo.14 Pakakita hito ni Jesus, nasina hiya ngan nagsiring ha ira: “Pabay-i an kabataan nga kumadi ha akon; ayaw hira pagdid-i, kay an Ginhadian han Dios para ha mga sugad ha ira.15 Ha pagkamatuod susumatan ko kamo: Bisan hin-o nga diri kumarawat han Ginhadian han Dios sugad han pagkarawat han usa nga bata, diri gud makakasulod hito.”16 Ngan iya ginkugos an kabataan ngan ginbendisyonan hira nga ginkakaptan an ira ulo.17 Han naglalakat hi Jesus, usa nga lalaki an dinalagan ngadto ha iya, linuhod ha iya atubangan, ngan nagpakiana: “Maopay nga Magturutdo, ano an kinahanglan ko buhaton basi mapanunod an kinabuhi nga waray kataposan?”18 Binaton hi Jesus: “Kay ano nga gintatawag mo ako nga maopay? Waray iba nga maopay kondi an Dios la.19 Maaram ka han mga sugo: ‘Diri ka magpatay, diri ka mag-adulteryo, diri ka mangawat, diri ka magtestigo hin buwa, diri ka manlimbong, pasidunggi an imo tatay ngan nanay.’ ”20 An lalaki nagsiring: “Magturutdo, ginbubuhat ko na ito ngatanan tikang pa han akon kabata.”21 Ginkita hiya ni Jesus ngan inabat hin gugma ha iya ngan nagsiring: “Usa an kulang ha imo: Lakat, ibaligya an imo mga gintatag-iya ngan ihatag ha mga pobre, ngan magkakaada ka bahandi ha langit, ngan kadi, sunod ha akon.”22 Kondi nabido hiya hito nga baton salit linakat hiya nga masurub-on, kay damu an iya panag-iya.23 Katapos kitaon ni Jesus an mga tawo, nagsiring hiya ha mga disipulo: “Makuri gud makasulod ha Ginhadian han Dios an mga tawo nga damu an kwarta!”24 Pero nahipausa an mga disipulo ha iya ginyakan. Salit nagsiring hi Jesus: “Mga anak, makuri gud an pagsulod ha Ginhadian han Dios!25 Mas masayon pa an kamel makalusot ha luho han dagum kay ha makasulod ha Ginhadian han Dios an riko nga tawo.”26 Mas nahipausa pa gud hira ngan nagpakiana ha iya: “Hin-o man la an matatalwas?”27 Ginkita hira ni Jesus ngan ginsidngan: “Ha mga tawo imposible ito, pero ha Dios diri, kay an ngatanan posible ha Dios.”28 Hi Pedro nagsiring: “Kitaa! Ginbayaan namon an ngatanan ngan nagsisinunod ha imo.”29 Nagsiring hi Jesus: “Ha pagkamatuod susumatan ko kamo: Bisan hin-o nga binaya ha balay o kabugtoan o nanay o tatay o mga anak o kaumhan tungod ha akon ngan han maopay nga sumat30 makarawat yana nga panahon hin 100 ka pilo nga balay, kabugtoan, nanay, anak, ngan kaumhan, pati mga pagtimaraot, ngan ha maabot nga sistema kinabuhi nga waray kataposan.31 Pero damu nga nahiuuna an mahiuurhi, ngan an nahiuurhi mahiuuna.”32 Han nagbabaktas hira ha dalan tipakadto ha Jerusalem, hi Jesus nag-uuna ha ira, ngan nahipausa an mga disipulo, pero nahadlok an iba pa nga nagsinunod. Iya ginkaistorya utro an 12 nga apostol ngan ginsumatan hira han mahitatabo ha iya:33 “Tikadto kita ha Jerusalem, ngan an Anak han tawo itutubyan ha punoan nga mga saserdote ngan ha mga eskriba. Huhukman nira hiya hin kamatayon ngan itutubyan ha mga tawo han mga nasud,34 ngan hihimoon hiya nga pataraw-an, tutuprahan, lalatiguhon, ngan papatayon, pero paglabay hin tulo ka adlaw babanhawon hiya.”35 Ngan an duha nga anak ni Sebedeo nga hira Santiago ngan Juan dinaop ha iya ngan nagsiring: “Magturutdo, karuyag namon nga buhaton mo an anoman nga hangyoon namon ha imo.”36 Nagsiring hiya: “Ano an karuyag niyo nga buhaton ko para ha iyo?”37 Binaton hira: “Tuguti kami nga makalingkod kaupod mo kon magmando ka na ha imo Ginhadian, an usa ha imo too ngan an usa ha imo wala.”38 Kondi hi Jesus nagsiring: “Diri kamo maaram han iyo gin-aaro. Makakainom ba kamo ha kopa nga akon gin-iinoman, o magpapabawtismo ba kamo ha bawtismo nga iginbabawtismo ha akon?”39 Binaton hira: “Makakainom kami.” Nagsiring hi Jesus ha ira: “Mainom kamo ha kopa nga akon gin-iinoman, ngan babawtismohan kamo ha bawtismo nga iginbabawtismo ha akon.40 Pero ini nga paglingkod ha akon too ngan wala diri ako an nagbubuot, kay para ito ha mga gin-andaman han akon Amay.”41 Han nabatian ito han napulo, nasina hira kanda Santiago ngan Juan.42 Pero katapos hira tawagon ni Jesus, nagsiring hiya: “Maaram kamo nga an gintatagad nga mga magmarando han mga nasud nagpapakaagaron ha mga tawo ngan an mga prominente ha ira nagamit hin awtoridad ha ira.43 Diri kamo magin sugad hito, lugod an bisan hin-o nga karuyag magkaada daku nga awtoridad ha iyo kinahanglan magin surugoon niyo,44 ngan an bisan hin-o nga karuyag magin una ha iyo kinahanglan magin uripon han ngatanan.45 Kay bisan an Anak han tawo kinanhi, diri basi pagserbihan kondi basi magserbi ngan maghalad han iya kalag* sugad nga lukat para ha damu nga tawo.”46 Ngan kinadto hira ha Jerico. Kondi han tigawas na hiya ha Jerico upod an mga disipulo ngan damu nga tawo, an buta nga makililimos nga hi Bartimeo nga anak ni Timeo, nalingkod ha ligid han dalan.47 Han hinbatian niya nga naagi hi Jesus nga Nazareno, nagsinggit hiya: “Anak ni David, Jesus, malooy ka ha akon!”48 Tungod hito, damu an nagsiring ha iya nga diri mag-inaringasa, pero dinugang la hiya pagsininggit: “Anak ni David, malooy ka ha akon!”49 Salit inundang hi Jesus ngan nagsiring: “Tawaga niyo hiya.” Gintawag nira an buta ngan ginsidngan: “Magmarig-on ka! Buhát, kay gintatawag ka niya.”50 Iginwaklit niya an iya pantungbaw nga panapton ngan tinindog dayon basi dumaop kan Jesus.51 Ginpakianhan hiya ni Jesus: “Ano an karuyag mo nga buhaton ko para ha imo?” Binaton an buta: “Rabboni, buligi ako nga makakita utro.”52 Ngan hi Jesus nagsiring ha iya: “Lakat, tungod han imo pagtoo nag-opay ka.” Nakakita dayon hiya, ngan nag-inupod kan Jesus ha dalan.


text:
AN BIBLIA NAKAKAGBAG-O HAN KINABUHI
Madumot Ako Hadto Ngan Bayolente
NATAWHAN NGA TUIG: 1974
NATAWHAN NGA NASUD: MEXICO
PAGKINABUHI HADTO: BAYOLENTE NGA TIN-EDYER, PIRME NAHIDADABI HA ARAWAY HA KAKALSADAHAN
AN AKON NAGLABAY:
Natawo ako ha Ciudad Mante, usa nga makaruruyag nga lugar ha Tamaulipas, Mexico. Ha kabug-osan, an mga residente didto mahinatagon ngan buotan. Kondi makasurubo, tungod han organisado nga mga krimen nagin peligroso hinduro an lugar.
Upat kami nga magburugto nga kalalakin-an ngan ako an ikaduha. Ginpabunyagan ako han akon kag-anak ha Katoliko, ngan ha urhi, nagin membro ako han koro han singbahan. Karuyag ko lipayon an Dios tungod kay nahadlok gud ako nga mahukman ngan masunog ha impyerno tubtob ha waray kataposan.
Han singko anyos ako, gin-abandona kami ni Tatay, salit nasubo gud ako ngan nawarayan gana ha kinabuhi. Diri ko maintindihan kon kay ano nga ginbayaan niya kami nga hinigugma man namon hiya. Kinahanglan magtrabaho hi Nanay hin damu ka oras basi maitagana an amon panginahanglan.
Ginsalingabot ko nga waray hi Nanay, ngan nagka-cutting classes ako basi makigbarkada ha kabataan nga mas magurang ha akon. Gintutdoan nira ako magbuyayaw, magsigarilyo, mangawat, ngan makigsuntokay. Tungod kay karuyag ko magmayor-mayor, nag-aram ako hin boksing, resling, martial arts, ngan paggamit hin mga armas. Nagin bayolente ako. Agsob ako mahidabi ha purupsilay, ngan pipira ka beses nga ginbayaan na la ako ha kalsada nga dugoon tungod kay kahuna han mga tawo nga patay na ako. Daku gud nga kasakit an akon naihahatag kan Nanay kon nakikita niya ako ha sitwasyon nga kinahanglan dayon dad-on ha hospital!
Han 16 anyos ako, bumisita ha balay an akon kababata nga hi Jorge. Nagsiring hiya nga usa hiya nga Saksi ni Jehova ngan karuyag niya isumat ha amon an usa nga importante nga mensahe. Iginsaysay niya an iya gintotoohan gamit an Biblia. Waray ko pa gud mabasa ito, ngan eksayted ako mahibaro han ngaran han Dios ngan han iya katuyoan. Gintanyagan kami ni Jorge hin pag-aram ha Biblia, ngan ginkarawat namon ito.
KON PAONAN-O NABAG-O HAN BIBLIA AN AKON KINABUHI:
Sugad hin nagabutan ako hin tunok han hinbaroan ko an kamatuoran nga an naglalaga nga impyerno diri ngay-an katutdoan han Biblia. (Salmo 146:4; Eklesiastes 9:5) Han hinbaroan ko ito, waray na gud ako mahadlok ha Dios. Lugod, nagtikang ako pagtagad ha iya sugad nga mahigugmaon nga Amay nga an pinakamaopay an karuyag para ha iya mga anak.
Samtang nag-uuswag ako ha pag-aram ha Biblia, nakita ko nga kinahanglan ko bag-uhon an akon personalidad. Kinahanglan ko makultibar an pagkamapainubsanon ngan diri na magin bayolente. An sagdon ha 1 Corinto 15:33 nakabulig ha akon. Ito nasiring: “An maraot nga mga kaupod nakakadaot han maopay nga pamatasan.” Nasantop ko nga kon karuyag ko magbag-o, kinahanglan diri na ako makig-upod ha mga tawo nga may maraot nga impluwensya ha akon. Salit ginliwanan ko an akon kasangkayan hadto hin mga membro han Kristiano nga kongregasyon—mga tawo nga nagsusulbad han ira diri pagkasinabtanay, diri pinaagi ha pakigsuntokay o iba pa nga klase han kamadarahog, kondi pinaagi ha pag-aplikar han mga prinsipyo ha Biblia.
An usa pa nga teksto nga nakabulig ha akon amo an Roma 12:17-19. Ito nasiring: “Ayaw pagbulos hin maraot ha maraot. . . . Kon posible, buhata an iyo gimaopayi ha pakigmurayaw ha ngatanan nga tawo. . . . ayaw kamo pagbulos, . . . kay nahisurat: ‘Akon an pagbulos, ako an mabulos, nasiring hi Jehova.’” Nasantop ko nga susulbaron ni Jehova an kawaray-hustisya ha iya paagi ngan igintanda nga panahon. Hinay-hinay nga nakontrol ko an akon pagin bayolente.
Diri ko gud hingangalimtan an nahitabo usa ka gab-i han tiuli ako. Ginkastigo ako han usa nga gang nga kaaway ko hadto, ngan ginsuntok han ira lider an akon likod ngan gumuliat, “Depensahi an imo kalugaringon!” Hito nga takna, nag-ampo ako hin madaliay kan Jehova, naghangyo ako hin bulig basi makailob. Bisan kon karuyag ko umato, pinalagiw lugod ako. Kinabuwasan, nagkita kami utro hito nga lider. Karuyag ko gud bumulos, pero naghangyo utro ako kan Jehova nga buligan ako nga makontrol ko an akon kalugaringon. Nahipausa ako han dumaop hiya ngan nagsiring: “Pasayloa ako han nahitabo kagab-i. Ha tinuod, karuyag ko magin pariho ha imo. Karuyag ko pag-adman an Biblia.” Nalipay gud ako nga nakontrol ko an akon kasina! Tungod hito, dungan nga gin-adman namon an Biblia.
Makasurubo, hito nga panahon, umundang ha pag-aram ha Biblia an akon mga kapamilya. Kondi marig-on nga nagdesisyon ako nga magpadayon ngan diri tugotan an bisan hin-o o bisan ano nga makaulang ha akon. Maaram ako nga an regular nga pakig-upod ha katawohan han Dios makakatambal han samad han akon kasingkasing ngan dida hito, magkakaada ako pamilya nga akon ginkikinahanglan. Padayon ako nga nag-uswag, ngan han 1991, nabawtismohan ako sugad nga usa han mga Saksi ni Jehova.
MGA KAOPAYAN NGA AKON NAPAHIMULSAN:
Hadto, madumot ako, nagmamayor-mayor, ngan bayolente. Kondi ginbag-o gud han Biblia an akon kinabuhi. Yana, iginsasangyaw ko an mensahe han Biblia mahitungod han kamurayawan ha ngatanan nga mamamati. Nakapribilehiyo ako nga mag-alagad hin bug-os-panahon ha naglabay nga 23 ka tuig.
Nakagboluntaryo liwat ako ha sanga nga opisina han mga Saksi ni Jehova ha Mexico. Didto, nakilala ko an madasigon nga hi Claudia, ngan ginkasal kami han 1999. Mapasalamaton gud ako kan Jehova nga ginbendisyonan niya ako hin maunungon nga asawa!
Nag-alagad kami ha usa nga kongregasyon ha Mexican Sign Language basi makabulig ha mga ngula nga mahibaro mahitungod kan Jehova. Waray pag-iha, gin-imbitar kami nga bumalhin ha Belize basi magtutdo han Biblia. Bisan kon mas simple an amon kinabuhi dinhi, may-ada kami han amon ginkikinahanglan basi magin malipayon. Diri namon ini igbabalyo ha bisan ano.
Inabot an panahon, nagpadayon hi Nanay ha pag-aram han Biblia ngan nabawtismohan, pati an akon kuya, an iya asawa, ngan an iya mga anak. May pipira liwat ako nga sangkay hadto nga nasangyawan ko han mensahe han Ginhadian an nag-aalagad na yana kan Jehova.
Makasurubo, may mga kapamilya ako nga namatay tungod kay waray hira umundang ha pagin bayolente. Siguro pariho gihap an akon gindangatan kon waray ako magbag-o. Mapasalamaton ako kan Jehova nga iya ako iginpahirani ha iya ngan ha iya mga magsiringba, nga pasensyoso ngan mapinairon nga nagtutdo ha akon ha pag-aplikar han mga prinsipyo ha Biblia.


text:
Istorya 87: An Batan-on nga hi Jesus ha Templo
KITAA an batan-on nga nakikiistorya hini nga katigurangan. Mga magturutdo hira ha templo han Dios ha Jerusalem. Ngan ini nga batan-on amo hi Jesus. Dinaku na hiya. Dose anyos na hiya yana.
Nahipapausa gud ha iya an mga magturutdo tungod kay damu an iya hinbabaroan mahitungod ha Dios ngan ha mga sinurat ha Biblia. Kondi kay ano nga waray dinhi ha retrato hira Jose ngan Maria? Hain hira? Aton kitaon.
Kada tuig gindadara ni Jose an iya pamilya ngadto ha Jerusalem para ha espesyal nga selebrasyon nga tinatawag nga Paskua. Hirayo ito nga byahe tikang ha Nasaret. Waray awto, ngan waray liwat mga tren kay waray pa hito nga mga sarakyan hadto. Damu nga tawo an nagbabaktas, ngan naabot hin mga tulo ka adlaw an ira pagbaktas ngadto ha Jerusalem.
Yana, daku na an pamilya ni Jose. Salit, may-ada hiya gin-aasikaso nga kamanghoran ni Jesus nga kalalakin-an ngan kababayin-an. Hini nga panahon, tipauli na ngadto ha Nasaret hira Jose ngan Maria kaupod an ira mga anak. Kahuna nira nga hi Jesus kaupod han iba. Kondi han nanmahuway hira han kulop na, waray nira hikit-i hi Jesus. Ginbiling nira hiya ha ira mga paryente ngan kasangkayan, kondi waray hiya didto! Salit binalik hira ha Jerusalem basi bilngon hiya.
Hin-agian nira hi Jesus nga nakadto ha mga magturutdo. Nagpipinamati ngan nagpipinakiana hiya ha ira. Ngan an ngatanan nga tawo didto nanhipausa han iya kinaadman. Kondi hi Maria nagsiring: ‘Anak, kay ano nga ginbuhat mo ini ha amon? Nabaraka gud kami ni imo tatay salit ginpinamiling ka namon.’
‘Kay ano nga ginpinamiling niyo ako?’ siring ni Jesus. ‘Diri ba kamo maaram nga kinahanglan aanhi ako ha balay han akon Amay?’
Oo, naruruyag gud hi Jesus ha lugar diin mahibabaro hiya mahitungod ha Dios. Ito liwat an sadang naton abaton, diri ba? Ha Nasaret, natambong hiya ha mga katirok ha pagsingba kada semana. Tungod kay pirme hiya namamati hin maopay, damu an iya hinbaroan ha Biblia. Salit, subaron naton hi Jesus.
Lukas 2:41-52; Mateo 13:53-56.
Mga pakiana
- Ha retrato, pira an edad ni Jesus, ngan hain hiya?
- Ano an ginbubuhat ni Jose ha iya pamilya kada tuig?
- Katapos hin usa ka adlaw nga pagbyahe tipauli, kay ano nga binalik ha Jerusalem hira Jose ngan Maria?
- Diin hin-agian nira Jose ngan Maria hi Jesus, ngan kay ano nga nahipapausa an mga tawo didto?
- Ano an ginsiring ni Jesus ha iya nanay nga hi Maria?
- Paonan-o naton masusubad hi Jesus ha pag-aram mahitungod ha Dios?
Dugang nga mga pakiana
- Basaha an Lukas 2:41-52.
Bisan kon mga lalaki la an ginsusugo han Balaud nga tumambong ha tinuig nga mga selebrasyon, ano nga susbaranan an ipinakita nira Jose ngan Maria para ha mga kag-anak yana? (Luk. 2:41; Deut. 16:16; 31:12; Prob. 22:6)
Paonan-o hi Jesus nagpakita hin maopay nga susbaranan para ha mga batan-on yana may kalabotan ha pagin mapinasakupon ha ira mga kag-anak? (Luk. 2:51; Deut. 5:16; Prob. 23:22; Kol. 3:20)
- Basaha an Mateo 13:53-56.
Hira hin-o an upat nga bugto ni Jesus ha unod nga gin-unabi ha Biblia, ngan ha urhi, ha ano nga paagi gin-gamit an duha ha ira ha Kristiano nga kongregasyon? (Mat. 13:55; Buh. 12:17; 15:6, 13; 21:18; Gal. 1:19; Jak. 1:1; Jud. 1)


text:
KAPITULO NOYBE
Nagkikinabuhi Na ba Kita ha “Kataposan nga mga Adlaw”?
Ano nga mga hitabo ha aton panahon an igintagna ha Biblia?
Ano an ginsisiring han Pulong han Dios nga magigin kinaiya han mga tawo ha “kataposan nga mga adlaw”?
Mahitungod han “kataposan nga mga adlaw,” ano nga mag-opay nga mga butang an igintagna han Biblia?
1. Diin naton mahibabaroan an mahitungod han tidaraon?
NAGKITA ka ba ha mga sumat ha telebisyon ngan nagpakiana, ‘Ano daw la an magigin tidaraon hini nga kalibotan?’ An mga kalamidad tigda la ngan diri linalaoman nga nahitatabo salit waray tawo nga makakagtagna kon ano an mahitatabo ha tidaraon. (Jakobo 4:14) Kondi, maaram hi Jehova kon ano an mahitatabo ha tidaraon. (Isaias 46:10) An iya Pulong, an Biblia, maiha na nga nagtagna diri la han magraot nga mahitatabo ha aton panahon kondi han urusahon liwat nga mga butang nga hirani na mahitabo.
2, 3. Ano an iginpakiana han mga disipulo kan Jesus, ngan paonan-o hiya binaton?
2 Gin-unabi ni Jesu-Kristo an mahitungod han Ginhadian han Dios, nga magtatapos han karaotan ngan maghihimo han tuna nga usa ka paraiso. (Lukas 4:43) Karuyag han mga tawo nga hibaroan kon san-o maabot an Ginhadian. Ha pagkamatuod, an mga disipulo ni Jesus nagpakiana ha iya: “Ano an tigaman han imo pagkanhi, ngan han kataposan han kalibotan?” (Mateo 24:3) Ha pagbaton ginsumatan hira ni Jesus nga hi Jehova nga Dios la an maaram hin eksakto kon san-o maabot an kataposan hini nga sistema han mga butang. (Mateo 24:36) Kondi igintagna ni Jesus an mga mahitatabo dinhi ha tuna antes pahinaboon han Ginhadian an totoo nga kamurayawan ngan seguridad ha katawohan. An iya igintagna nahitatabo na yana!
3 Antes naton usisahon an ebidensya nga nagkikinabuhi na kita ha “kataposan han kalibotan,” aton paghisgotan hin madaliay an girra nga waray makita han bisan hin-o nga tawo. Nahitabo ito ha diri nakikita nga langit, ngan apektado kita han resulta hito.
GIRRA HA LANGIT
4, 5. (a) Ano an nahitabo ha langit katapos gud mahitrono hi Jesus sugad nga Hadi? (b) Sumala ha Pahayag 12:
4 Iginsaysay ha nahiuna nga kapitulo hini nga libro nga hi Jesu-Kristo nagin Hadi ha langit han tuig 1914. (Daniel 7:
5 Alayon tigamni kon ano an magigin resulta han girra ha langit. Tungod han kasina ni Satanas, magdadara hiya hin kasakitan ngada hadton aanhi ha tuna. Sugad han makikita mo, nagkikinabuhi na kita yana hito nga panahon han kasakitan. Kondi madaliay la ito
DAGKU NGA MGA HITABO HA KATAPOSAN NGA MGA ADLAW
6, 7. Paonan-o natutuman yana an ginsiring ni Jesus mahitungod han mga girra ngan kakulang hin pagkaon?
6 “An nasud matindog kontra ha nasud, ngan an ginhadian kontra ha ginhadian.” (Mateo 24:7) Minilyon nga mga tawo an ginpatay ha mga girra durante han naglabay nga siglo. Usa nga historyador nga taga-Britanya an nagsurat: “An ika-20 ka siglo amo an pinakamadugo ha iginrekord nga kasaysayan. . . . Ito an siglo han haros padayon nga girra, nga pipira la ngan halipot la nga mga panahon an waray organisado, armado nga araway ha usa nga bahin han tuna.” An usa nga report tikang ha Worldmatch Institute nasiring: “Tulo ka pilo an kadamu han nagkamatay ha [ika-20 ka siglo] kay han nagkamatay ha ngatanan nga girra tikang han siyahan nga siglo AD tubtob han 1899.” Sobra 100 ka milyon nga mga tawo an nagkamatay tungod han mga girra tikang han 1914. Bisan kon naieksperyensyahan naton an kasubo ha kamatay ha girra han usa nga hinigugma, diri gud naton masasabtan an kakurian ngan kasakitan nga gin-aantos han damu ka milyon nga mga tawo nga nawad-an han ira mga hinigugma.
7 “Mamamay-ada mga kagutom.” (Mateo 24:7) An mga parasaliksik nasiring nga daku an pag-uswag ha produksyon han pagkaon durante han naglabay nga 30 ka tuig. Bisan pa hito, nagpapadayon an kakulang hin pagkaon tungod kay damu nga mga tawo an waray igo nga kwarta nga maipapalit hin pagkaon o waray tuna nga ira matatanoman. Ha kablas nga mga nasud, sobra usa ka bilyon nga mga tawo an nabubuhi nga an kità usa la ka dolyar o mas gutiay pa hito ha usa ka adlaw. Kadam-an ha ira an maiha na nga nag-aantos han gutom. Ginhunahuna han World Health Organization nga an malnutrisyon usa ka daku nga hinungdan han kamatay han sobra lima ka milyon nga kabataan kada tuig.
8, 9. Ano an nagpapakita nga natutuman na an mga tagna ni Jesus mahitungod han mga linog ngan mga peste?
8 “Maabot an magkusog nga mga linog.” (Lukas 21:11) Sumala ha U.S. Geological Survey, tikang han 1990 la, may-ada aberids nga 19 nga magkusog hinduro nga mga linog an ginlalaoman nga mahihitabo kada tuig. Magkusog hinduro ito salit makakaguba hin mga tinukod ngan makakagutak han tuna. Iginpapakita han mga rekord nga tikang han 1900, an mga linog nagin hinungdan han kamatay han sobra duha ka milyon nga mga tawo. Usa nga report an nasiring: “Bisan pa han pag-uswag han teknolohiya, gutiay la hinduro an naiiban ha mga namamatay tungod han mga linog.”
9 “Magkakaada . . . mga peste.” (Lukas 21:11, NW) Bisan pa han mga pag-uswag ha medisina, an daan ngan bag-o nga mga sakit nakakadaot ha katawohan. An usa nga report nasiring nga 20 nga bantogan nga mga sakit
MGA TAWO HA KATAPOSAN NGA MGA ADLAW
10. Ano nga mga kinaiya nga igintagna ha 2 Timoteo 3:1-5 an nakikita mo ha mga tawo yana nga panahon?
10 Gawas pa han paghulagway ha pipira han dagku nga mga hitabo ha kalibotan, an Biblia nagtagna nga an kataposan nga mga adlaw titigamnan hin pagbag-o ha sosiedad han tawo. Iginsaysay ni apostol Pablo kon ano an magigin kinaiya han mga tawo ha kabug-osan. Ha 2 Timoteo 3:1-5, aton mababasa: “Ha kataposan nga mga adlaw, maabot an magpakalilisang nga mga panahon.” Ha bahin, hi Pablo nagsiring nga an mga tawo magigin
mahigugmaon ha kalugaringon
mahigugmaon ha salapi
maglaris ha mga ginikanan
diri mga baraan [“diri-maunungon,” NW]
waray gugma nga kinaiya
diri mag-ilubon
magpintas
mahigugmaon ha kalipayan labi kay ha paghigugma ha Dios
may dagway ha pagtahod ha Dios, kondi ginwara nira an iya gahum
11. Paonan-o iginsasaysay han Salmo 92:7 an mahitatabo ha mga magraot?
11 Sugad na ba hito an mga tawo ha iyo lugar? Sigurado nga sugad na hira hito. May-ada mga tawo ha bisan diin nga maraot an mga kinaiya. Ipinapakita hini nga diri na maiha gumios an Dios, kay an Biblia nasiring: “Kon an mga magraot tumurok sugad han banwa, ngan kon an ngatanan nga mga magburuhat han karat-an bumurak; ito hira paglalaglagon tubtob ha waray kataposan.”
MAG-OPAY NGA MGA HITABO!
12, 13. Paonan-o an totoo nga “hibaro” nagdudugang durante hinin “panahon han kataposan”?
12 Oo, an kataposan nga mga adlaw puno gud hin kasakitan, sugad la han igintagna han Biblia. Kondi, dida hinin masamok nga kalibotan, may-ada mag-opay nga mga hitabo ha mga magsiringba ni Jehova.
13 “An hibaro magdudugang,” nagtagna an libro han Biblia nga Daniel. San-o ito mahitatabo? Durante han “panahon han kataposan.” (Daniel 12:4) Labi na tikang han 1914, binubuligan ni Jehova nga mag-uswag ha pagsabot ha Biblia adton sinsero nga naghihingyap mag-alagad ha iya. Nag-uuswag an ira pagsabot ha birilhon gud nga mga kamatuoran mahitungod han ngaran ngan katuyoan han Dios, han halad nga lukat ni Jesu-Kristo, han kahimtang han mga patay, ngan han pagkabanhaw. Dugang pa, an mga magsiringba ni Jehova nahibaro na kon paonan-o magkikinabuhi ha paagi nga mapulsanon ha ira ngan maghahatag hin kadayawan ha Dios. Nagkaada na liwat hira mas klaro nga pagsabot ha pagbubuhaton han Ginhadian han Dios ngan kon paonan-o susulbaron hito an mga problema dinhi ha tuna. Paonan-o nira ginagamit ini nga kahibaro? Ito nga pakiana naggigiya ha aton ngadto ha usa pa nga tagna nga natutuman durante hinin kataposan nga mga adlaw.
14. Mationan-o kakalyap an pagsangyaw han maopay nga sumat han Ginhadian yana, ngan hin-o an nagsasangyaw hito?
14 “Ini nga maopay nga sumat han ginhadian igwawali ha bug-os nga kalibotan,” siring ni Jesu-Kristo ha iya tagna mahitungod han “kataposan han kalibotan.” (Mateo 24:
ANO AN IMO BUBUHATON?
15. (a) Natoo ka ba nga nagkikinabuhi na kita ha kataposan nga mga adlaw, ngan kay ano? (b) Ano an iginpapasabot han “kataposan” para hadton nakontra kan Jehova ngan para hadton nagpapasakop ha pagmando han Ginhadian han Dios?
15 Tungod kay damu na nga mga tagna han Biblia an natutuman yana, diri ka ba nauyon nga nagkikinabuhi na kita ha kataposan nga mga adlaw? Katapos maisangyaw an maopay nga sumat tubtob ha punto nga tagbaw na hi Jehova, “an kataposan” sigurado nga maabot. (Mateo 24:14) “An kataposan” nagpapasabot han panahon nga pagwawad-on na han Dios an karaotan dinhi ha tuna. Gagamiton ni Jehova hi Jesus ngan an gamhanan nga mga anghel ha pagbungkag ha ngatanan nga tinuyo nga nakontra ha Iya. (2 Tesalonika 1:6-9) Hi Satanas ngan an iya mga demonyo diri na maglilimbong ha mga nasud. Katapos hito, an Ginhadian han Dios magpapauran hin mga bendisyon ha ngatanan nga nagpapasakop ha matadong nga pagmando hito.
16. Ano an maaramon nga sadang mo buhaton?
16 Tungod kay hirani na an kataposan han sistema ni Satanas, kinahanglan pakianhan naton an aton kalugaringon, ‘Ano an sadang ko pagbuhaton?’ Maaramon an pagpadayon ha pagkuha hin dugang pa nga kahibaro mahitungod kan Jehova ngan ha iya mga ginkikinahanglan ha aton. (Juan 17:3) Magin maduruto nga estudyante han Biblia. Batasana an regular nga pakig-upod ha iba nga nangangalimbasog ha pagbuhat han kaburut-on ni Jehova. (Hebreo 10:
17. Kay ano nga kakalasan an kadam-an nga mga tawo ha kabungkagan han mga magraot?
17 Hi Jesus nagtagna nga igbabalewaray han kadam-an nga mga tawo an ebidensya nga nagkikinabuhi na kita ha kataposan nga mga adlaw. An kabungkagan han mga magraot tigda nga maabot ngan ha panahon nga diri-linalaoman. Sugad la han kawatan nga naabot ha gab-i, kakalasan hito an kadam-an nga mga tawo. (1 Tesalonika 5:2) Hi Jesus nagpahamangno: “Sugad ha mga adlaw ni Noe amo man an pagkanhi han Anak han tawo. Kay sugad nga, ha mga adlaw han waray pa an paglunop, nga hira nagpipinangaon ngan nagpipinanginom, nga nangangasawa ngan napapangasal, tubtob ha pagsulod ni Noe ha arka; ngan hira waray hibaro tubtob ha pag-abot han paglunop ngan gin-anod hira ngatanan, maaamo man an pagkanhi han Anak han tawo.”
18. Ano nga pahamangno ni Jesus an sadang naton sundon hin sinsero?
18 Salit, hi Jesus nagsiring ha iya mga mamarati: “Pagmatngon kamo ha iyo kalugaringon, bangin an iyo mga kasingkasing mabug-atan han kahakog, ngan kaparahubog, ngan mga pangarit hini nga kinabuhi; ngan ito nga adlaw ha kadagmitan maabot ha iyo sugad hin lit-ag. Kay ito maabot ha ngatanan nga naukoy ha bayhon han bug-os nga tuna. Busa, pag-agmahi niyo ha ngatanan nga panahon, ngan mag-ampo basi kamo magpakapalagiw ha ngatanan hini nga mga bagay nga maabot, ngan makatukdaw hin marig-on ha atubangan han Anak han tawo.” (Lukas 21:34-36) Maaramon an sinsero nga pagsunod ha ginsiring ni Jesus. Kay ano? Tungod kay adton inuuyonan ni Jehova nga Dios ngan han “Anak han tawo,” hi Jesu-Kristo, may-ada paglaom nga maluwas ha kataposan han sistema han mga butang ni Satanas ngan mabuhi ha waray kataposan ha urusahon nga bag-o nga kalibotan nga hirani na gud!
^ par. 4 Para han impormasyon nga nagpapakita nga Miguel an lain nga ngaran ni Jesu-Kristo, kitaa an Apendise, pahina 218-19.
Mahibaro hin Dugang
Paghangyo hin Libre nga Pag-aram ha Biblia
Kay Ano nga Kinahanglan Pag-adman an Biblia?
Ginbabaton han Biblia an importante nga mga pakiana han minilyon nga tawo ha bug-os nga kalibotan. Karuyag mo ba liwat mahibaro?